CENA MOSTPamätaj sú mladí ľudia, ktorým na histórii záleží

Mladí chceli zachrániť riadne fungovanie Ústavu pamäti národa.

Za iniciatívou Pamätaj stoja mladí ľudia, ktorí chceli naštartovať diskusiu o problematickom návrhu novely zákona o Ústave pamäti národa (ÚPN) v lete 2017. Chceli ukázať, že mladým ľuďom záleží na histórii a upozorňovali na politizáciu historickej pamäte. Aby nebola novela prijatá, v parlamente vyzbierali za necelý mesiac 7700 podpisov, robili stretnutia po celom Slovensku a volali po širokej diskusii odborníkov aj politikov. Napriek snahe mladých študentov bola novela zákona o ÚPN schválená, no v jej znení sa podarilo dosiahnuť viaceré významné zmeny. Napríklad udržanie existencie Festivalu slobody, zriadenie múzea komunizmu, predseda správnej rady ÚPN bude odvolateľný a podobne. Do budúcnosti sa tiež zasadzujú za väčšiu verejnú kontrolu tejto inštitúciu. „Natočili sme videá so známymi hercami, ktoré kolovali internetom a mali státisíce videní. Títo herci sa stali hlasom obetí totalít. Zakrývali sme oči sochám po celom Slovensku, chceli sme tým povedať, že si nechceme zakrývať oči pre históriou, ktorá sa stala,“ hovorí Veronika Bruncková z Iniciatívy Pamätaj. Červenou stuhou zahalili aktivisti z iniciatívy Pamätaj oči viacerým sochám v hlavnom meste. Týka sa to napríklad sôch Čumila, Júliusa Satinského, Jána Langoša, Jána Hollého či Pavla Országha Hviezdoslava. Iniciatíva týmto vyzvala aj ďalších mladých ľudí, ktorým nie je ľahostajná história, aby sa pripojili k zakrývaniu očí sôch po celom Slovensku. Chceli tak upozorniť na nedostatky navrhovanej novely. „Počas celého leta sme sa snažili oslovovať politikov a rozpávať sa s nimi, prečo to robíme. Že nám nejde o nič personálne, ale že nám ide aby prostredníctvom Ústavu pamäti národa mohli mladí poznávať svoju históriu,“ podotýka Juraj Šeliga. "Chceme, aby o podobe ÚPN diskutovali právnici, historici, politológovia, sociológovia a v neposlednom rade politici, aby sme sa spolu po 15 rokoch zamysleli nad tým, čo ústav robil, ako ho zlepšiť a ako mu pomôcť naďalej odhaľovať obdobia neslobody,“ uzatvára Šeliga, jeden zo zakladateľov iniciatívy. Iniciatíva Pamätaj je jedným z piatich finalistov ocenenia Most v kategórii Projekt roka. Ocenenie odovzdá Rada mládeže Slovenska už po dvanásty raz. Každoročne oceňuje organizácie, iniciatívy, ľudí, ktorí majú veľké srdce a svoju energiu, voľný čas a nápady venujú mladým ľuďom. Jednu z cien môže získať projekt, ktorý v poslednom období na Slovensku vznikol a darí sa mu fungovať. Stoja za ním zanietení ľudia, ktorým záleží na tom, ako to v našej krajine vyzerá. Sú pozitívnym príkladom a zmena, ktorú prinášajú, motivuje ďalších. Výzva na hlasovanie: Na SME.sk vám počas tohto týždňa predstavíme štyroch finalistov. Ktorý projekt získa cenu MOST 2017? Hlasujte do 26. novembra 2017. Most je ocenenie nezištnej práce mladých ľudí, organizácií a jednotlivcov, ktorí sa usilujú o zlepšenie života detí a mládeže. Most patrí tým, ktorí majú silu a odhodlanie meniť svet okolo seba. Je morálnym ohodnotením a verejným poďakovaním za ich doterajšiu snahu. Cenu udeľuje Rada mládeže Slovenska vo viacerých kategóriách. Udeľuje sa spätne za predchádzajúci rok. Na výnimočné aktivity, ľudí a inšpiratívne myšlienky, ktoré sa pod ich rukami zhmotnili, mohol upozorniť ktokoľvek prostredníctvom nominácie. Nezávislá porota vybrala jednotlivých víťazov a v kategórii Projekt roka päť finalistov. Tento rok zasadla v zložení v zložení Kaja Bernátová, Juraj Rizman, Terézia Liptáková ako aj minuloroční víťazi projekt Čierne diery a turistický oddiel Sokolíci. V spolupráci so SME.sk rozhodnú o najlepšom projekte aj čitatelia. Slávnostné dvanáste odovzdávanie cien Most sa uskutoční 28. novembra v bratislavskom klube KC Dunaj. Viac nájdete TU.


Britskí piloti Ryanairu plánujú sériu štrajkov

LONDÝN. Britskí piloti írskej nízkonákladovej leteckej spoločnosti Ryanair vyhlásili sériu štrajkov pre spor o platy a ďalšie zamestnanecké výhody. Piloti Ryanairu, ktorí sú členmi Združenia pilotov britských leteckých spoločností (BALPA), sa pomerom hlasov štyri k jednému vyslovili za štrajky, ktoré majú byť 22. a 23. augusta a 2. až 4. septembra. Združenie uviedlo, že spor sa týka dôchodkov, sociálneho poistenia, dávok na materskej dovolenke a platov.Generálny tajomník Združenia pilotov britských leteckých spoločností Brian Strutton uviedol, že piloti nechcú narušiť cestovné plány pasažierov, ale "v tomto okamihu sa zdá, že nemáme na výber", pretože spoločnosť Ryanair nepredložila oficiálnu ponuku na riešenie sporu. Hovorca Ryanairu povedal, že mnohí piloti firmy nie sú členmi odborového združenia BALPA a jeho členovia "nemajú mandát, aby rušili dovolenky našich zákazníkov".


Briti predpokladajú, že novičokom môže byť kontaminovaných viac vecí

V anglickom meste Amesbury sa môže nachádzať viac kontaminovaných predmetov.

LONDÝN. Viaceré ďalšie miesta i predmety by mohli byť kontaminované nervovoparalytickou látkou novičok, s ktorou sa pred dvoma týždňami v anglickom meste Amesbury otrávili muž a žena. Oznámila to podľa agentúry DPA v sobotu britská polícia. Tá len deň predtým identifikovala malú fľaštičku ako zdroj novičoku, s ktorým sa zmienený pár otrávil. Otrávená 44-ročná Dawn Sturgessovú, medzičasom v nemocnici otrave podľahla. Jej 45-ročný partner Charlie Rowley je naďalej hospitalizovaný, ale už sa prebral z bezvedomia a nie je v kritickom stave. Malú fľašku, ktorú našla polícia v stredu počas prehliadky v Rowleyho dome, vedci laboratórne otestovali a potvrdili, že obsahovala látku novičok. Polícia v sobotou oznámila, že v Rowleyho dome v Amesbury skonfiškovala aj ďalších vyše 400 predmetov, z ktorých "značný počet" by mohol byť kontaminovaný novičkom. Predmety boli zaslané do laboratórií na testy. Polícia uviedla, že vyšetrovanie by mohlo trvať ešte niekoľko mesiacov a nevylúčila, že kontaminované by mohli byť aj ďalšie miesta v okolí Rowleyho domu. Polícia zároveň naďalej zisťuje, odkiaľ pochádza fľaštička i ako sa do Rowleyho domu dostala. Dosiaľ sa nevie, či ide o rovnaký druh látky typu novičok, ktorá sa použila pri otrave ruského dvojitého agenta Sergeja Skripaľa a jeho dcéry Julije 4. marca v neďalekom meste Salisbury. To majú potvrdiť ďalšie testy. Z otravy Skripaľovcov obviňuje Británia Moskvu, ktorá akúkoľvek spojitosť s prípadom odmieta. Otrava Skripaľa a jeho dcéry vyvolala rozsiahlu diplomatickú roztržku medzi Ruskom a Západom.


Vláda problém s eurofondmi podľa Remišovej nerieši

Veronika Remišová vyzvala Fica Bugára, aby nedovolili SNS likvidovať vedu a školstvo.

BRATISLAVA. Viac ako mesiac nikoho z vládnej koalície nezaujíma, čo bude s eurofondmi na vedu a výskum. Od žiadneho ministra nie sú počuť návrhy, čo treba na systéme rozdeľovania európskych peňazí zmeniť. Na stredajšej tlačovej besede to uviedla opozičná poslankyňa Veronika Remišová (OĽaNO-NOVA). Remišová vyzvala premiéra Roberta Fica (Smer) a podpredsedu parlamentu Bélu Bugára (Most-Híd), aby nedovolili SNS likvidovať slovenskú vedu a školstvo. "Namiesto toho, aby vláda riešila obrovský problém, ktorý tu máme, handrkujú sa ako baby na trhu. Vláda si neuvedomuje rozsah problému, ktorý tu spôsobila. Ide o viac ako pol miliardy eur. Je to päťkrát viac, ako sa malo ukradnúť v nástenkovom tendri," uviedla Remišová. Ak sa nespraví náprava, podľa jej slov môže Slovensko prísť o eurofondy z Operačného programu výskum a inovácie, čo je spolu viac ako dve miliardy eur. Remišová zároveň uviedla, že v prípade, ak by vznikla menšinová vláda, opozičné hnutie OĽaNO-NOVA by takýto kabinet nepodporilo. V pondelok (7.8.) oznámil predseda parlamentu a líder SNS Andrej Danko vypovedanie koaličnej zmluvy. Ako dôvod uviedol absolútnu nevyhnutnosť prenastavenia pravidiel v koalícii, novú úpravu pomerov a vzťahov. Premiér Fico v reakcii na tento krok zvolal na utorok (8.8.) rokovanie koaličných partnerov. Dankov krok označil za "absurdný", nevnáša podľa neho do spoločnosti pokoj a stabilitu. Po rokovaní koaličnej rady Bugár, ktorý tlmočil stanovisko vládneho trojlístka, povedal, že problém v koalícii nie je taký vážny, koaliční lídri sú odhodlaní pokračovať. Partneri sa podľa jeho slov porozprávali, vypočuli si navzájom názory a rozhovory budú pokračovať. Lídri sa zídu opäť v piatok (11.8.), tentoraz na Úrade vlády.


Petržalka ubezpečuje, že označené pagaštany nevyrúbe

Na mladých i starých pagaštanoch sa vyskytuje škodca.

BRATISLAVA. Bratislavská Petržalka ubezpečuje, že žiadne stromy nevyrúbe, ale ich ošetruje. Mestská časť tak reaguje na farebné označenie kmeňov pagaštanov konských na jej území, predovšetkým v Sade Janka Kráľa. Predísť tak chce prípadnej panike obyvateľov, že by samospráva mala v pláne označené stromy vyrúbať. "Farebné označenie nie je preto, že by sa mali vyrúbať, ale je to znak toho, že boli ošetrené pravidelným každoročným ekologickým postrekom," uviedla Silvia Vnenková z oddelenia komunikácie s verejnosťou petržalského miestneho úradu. Mestská časť totiž nezabezpečuje len pravidelnú starostlivosť o parkovú zeleň, ale venuje sa tiež ošetrovaniu drevín, ktoré napádajú rôzni škodcovia. "Vďaka uvedenému postreku sa v Petržalke podarilo zastaviť poškodzovanie pagaštanov ploskáčikom pagaštanovým. Tento drobný motýlik sa postupne dostal do celej Európy," doplnila Vnenková. Malý škodca sa vyskytuje na mladých i starých pagaštanoch a jeho larvy vyžieraním spôsobujú poškodenie asimilačných orgánov, ktoré predčasne hnednú a usychajú. Predčasné opadávanie listov možno pozorovať už v auguste. "Pravidelne druhá a tretia generácia tohto škodcu spôsobuje predčasné usychanie listov a ich opadávanie," dodala Vnenková.


Holandský premiér ponúkol rezignáciu vlády

AMSTERDAM. Holandský premiér Mark Rutte ponúkol v utorok kráľovi rezignáciu svojej vlády, a to deň pred parlamentnými voľbami v krajine. Ide však o čistú formalitu, poznamenala agentúra AP. Pred každými parlamentnými voľbami holandská vláda podáva demisiu a stáva sa úradujúcou. Hoci úradujúca vláda nemusí prijímať zásadné rozhodnutia, Rutte môže v nadchádzajúcich týždňoch čeliť ťažkostiam, najmä čo sa týka diplomatickej roztržky s Tureckom, ktorá sa vyostruje.


V parlamentných voľbách v Estónsku vedú podľa prvých výsledkov reformisti

Reformisti majú podľa čiastkových výsledkov obrovský náskok.

TALLINN. Parlamentné voľby v Estónsku vyniesli v nedeľu do popredia opozičnú Estónsku reformnú stranu (ER). Vyplýva to z predbežných čiastkových výsledkov hlasovania, zverejnených ústrednou volebnou komisiou v Tallinne, ktoré priniesla tlačová agentúra DPA. Po zrátaní hlasov odovzdaných elektronicky vychádza ekonomicko-liberálnej ER zisk 40 percent, čím výrazne predbehla pravicovo-populistickú Estónsku konzervatívnu ľudovú stranu (EKRE) so ziskom 13,5 percenta i spoluvládnuce konzervatívne zoskupenie Isamaa (Vlasť) so ziskom 12,6 percenta. Ľavicovo orientovanú Estónsku stranu stredu (EK) na čele s premiérom Jürim Ratasom v elektronickom hlasovaní podporilo 11,7 percenta voličov, zatiaľ čo partnerskej Sociálnodemokratickej strane (SDE) dalo hlas 11,4 percenta. Novozaloženú liberálnu stranu Estónsko 200 volilo 5,5 percenta internetových voličov. Tzv. e-hlasovanie využila viac ako štvrtina oprávnených voličov, čo predstavuje nový rekord. Právo hlasovať malo celkove takmer 900-tisíc Estóncov. Práve Estónsko je priekopníkom internetového hlasovania, ktoré ako prvá európska krajina po prvý raz využilo pri voľbách v roku 2005. Nedeľňajšie voľby v Estónsku mali byť podľa očakávaní súbojom medzi doterajšou stredoľavicovou vládnou koalíciou a jej tradičnými liberálnymi súpermi i krajnými pravičiarmi. V pobaltskej krajine, ktorá je členom EÚ a NATO, sa o 101 kresiel v zákonodarnom zbore uchádzalo 1099 kandidátov. Do volieb sa prihlásilo celkovo desať politických strán. V nevýraznej predvolebnej kampani dominovali hospodárske a sociálnopolitické témy, ako sú dane a verejné výdavky, no tiež rozdiely medzi vidiekom a mestami i napätie okolo školského vzdelávania v ruštine pre ruskú menšinu, ktorá tvorí približne štvrtinu z 1,3 milióna obyvateľov krajiny.


Vzťahová poradňa: Manžel sa ma nepýta, aký som mala deň

Klinická psychologička radí nespokojnej manželke aj žene, ktorá chce mať deti.

Otázka: Popri chaose, ktorý vznikne, keď prídu deti domov zo školy a keď pripravujeme večeru, sme ja a môj manžel ako dve míňajúce sa lode a iba si vyškrtávame zo zoznamu povinnosti, ktoré sme urobili. Zvyknem sa ho pýtať, aký mal deň, ale on sa ma to nespýta nikdy. Keď túto tému načnem, povie, že o tom koniec koncov aj tak vždy hovoríme a väčšinou keď to od neho očakávam, tak nie je vhodná chvíľa. Cítim sa hlúpo, ale naozaj ma to hnevá. Odpoveď: Ach, toto je ako bitka medzi zástancami názoru "Chcem počuť všetky tie krásne veci, hoci sú trochu prehnané" a "Prázdne slová ma zabíjajú". (Takmer rovnako krvavá ako boj o to, či je Valentín len obyčajný podvod). Ak má problém s otázkou "Ako si sa dnes mala?", potom by mal svoje stanovisko upraviť tak, aby lepšie reprezentovalo, že skrátka nemá chuť počúvať 10-minútový monológ o tom hroznom meetingu, keď on varí špagety a vy zároveň prikazujete deťom, aby si spravili domáce úlohy. Pomôžte mu, aby videl, že to, po čom túžite, je vzájomné spojenie, nie konkrétne frázy. Pracujte spolu na tom, aby ste našli alternatívne spôsoby, ako toto spojenie nájsť aj počas chaotických momentov. Viac využívajte očný kontakt a trebárs aj vety ako "Teším sa, ako mi neskôr porozprávaš o svojom dni" či "Vyzeráš šťastne! To mi robí radosť". To všetko môže váš manžel robiť svojím vlastným štýlom, kľúčom je, aby vám venoval aspoň trochu zo seba. - - - Otázka: Moja sestra nedávno porodila a som zbláznená do jej bábätka. Vzťah s mojím priateľom začína byť vážny a napadlo mi, že by sme teda trávili viac času s mojím synovcom. Predstavovala som si, že by sme ho spolu mohli niekedy strážiť a videla som to ako príležitosť nanečisto si vyskúšať, aké to bude, keď raz budeme mať vlastné deti. On však vôbec nejaví záujem ani len o to, aby so mnou išiel za synovcom na návštevu. Hovorí, že to s bábätkami nevie. Sú chlapi skrátka takíto? Som sklamaná a začínam všetko prehodnocovať. Odpoveď: Takže práve teraz to s bábätkami nevie. No dôležitejšie je: Chce to s nimi vedieť? Existuje množstvo pochopiteľných dôvodov, prečo sa niečí priateľ neženie do prebaľovania bábätka sestry svojej priateľky. Napríklad je vystrašený a nechce do vecí zasahovať. Nemá tiež žiaden zmysel a nie je to ani fér, keď si o tom celom vytvárate domnienky bez toho, aby ste sa s ním o tom hlbšie rozprávali. No je obrovské spektrum medzi tým, ak sa cíti nepohodlne pri bábätkách, a preto potrebuje trochu viac času a tým, že má nulový záujem o nového člena vašej rodiny a nechce sa nikdy približovať k tejto časti populácie. Rozprávali ste sa vlastne niekedy o tom, či chce jedného dňa rodinu? Ako vo všeobecnosti vychádza s vašou sestrou? Ak sa váš vzťah bude aj naďalej uberať vážnym smerom, začne si vôbec vytvárať vzťah s týmto dieťaťom? To je to, čo potrebujete zistiť. - - - Andrea Bonior je klinická psychologička. Každý týždeň uverejňuje stĺpčeky v The Washington Post Express.


Nájsť vhodných ľudí mimo Bratislavy je pre firmy čoraz ťažšie

BRATISLAVA. Bratislava už nie je regiónom, kde majú firmy najväčší problém s hľadaním nových ľudí. Situácia v iných priemyselne vyspelých lokalitách Slovenska je totiž ešte horšia. Tvrdí to personálno-poradenská spoločnosť Wincott People. Nájsť vhodných uchádzačov mimo Bratislavy je pre zamestnávateľov čoraz ťažšie. "Nájsť ľudí v Trnave, Nitre alebo v Trenčíne a ich okolí je už zložitejšie než v hlavnom meste, ktoré sa dlhodobo pýšilo najnižšou nezamestnanosťou na Slovensku. Masové nábory na Považí či v Ponitrí túto situáciu zmenili," skonštatovala manažérka spoločnosti Wincott People Jana Mesárová. Výsledkom je, že nižšia nezamestnanosť než v Bratislave je aj v okresných mestách ako Galanta, Piešťany, Hlohovec či Malacky. Z krajských miest ide o Trnavu a Trenčín. Výzvou pre firmy sú najmä masovejšie nábory, keď spoločnosť potrebuje prijať desiatky ľudí. Ak ich potrebuje stovky, musí počítať s tým, že v danom regióne ich nenájde. Musí sa teda spoliehať na ich dovoz z iných oblastí Slovenska. Platí pritom, že podľa skúseností zamestnávateľov sú mnohí ľudia menej ochotní sťahovať sa za prácou do menších miest, než je tomu v prípade Bratislavy. Tej totiž pomáha imidž veľkého mesta s množstvom príležitostí, ktoré navyše ponúka nadštandardné platy. "Menšie mestá túto výhodu nemajú. Ich možnosť bez problémov absorbovať veľké množstvo dochádzajúcich je limitované už samotnou ich veľkosťou a z toho vyplývajúcou dostupnosťou bývania či možnosťou umiestniť deti do predškolských a školských zariadení. Zásadným sa stáva predovšetkým nedostatok ubytovacích kapacít, keďže ubytovne a robotnícke hotely sú v najvyťaženejších regiónoch beznádejne plné," vysvetľuje Mesárová. Pre investorov, ktorí prichádzajú na Slovensko, ale aj pri rozširovaní výroby už existujúcich fabrík, sú tak najväčším problémom najbežnejšie robotnícke profesie. Tie totiž neponúkajú nadštandardné platy, čo motiváciu potenciálnych zamestnancov sťahovať sa za prácou znižuje. Preto majú firmy najväčší problém získať dostatok operátorov výroby, manuálnych kontrolórov výroby, skladníkov či vodičov vysokozdvižných vozíkov. "Do budúcnosti očakávame, že časť firiem s nižšou tvorbou pridanej hodnoty bude musieť na Slovensku prehodnotiť svoje fungovanie. Tlak na rast miezd totiž bude výrazne tlačiť na ich profitabilitu," očakáva Mesárová. Ďalším trendom bude podľa nej zvýšená miera automatizácie a zvýšený záujem investorov aj o menej rozvinuté regióny Slovenska. "V tých priemyselne najsilnejších sa totiž budú stretávať s čoraz väčšími problémami pri nábore zamestnancov," dodala Mesárová.


Údaje z telemetrie pomohli odsúdiť vodiča

Údaje z telemetrie pomohli anglickej polícií pri usvedčení vodiča z prekročenia rýchlosti. Farid Reza bol odsúdený na 5 rokov a 3 mesiace potom čo jeho riskantná jazda v Londýne skončila smrťou 21-ročnej študentky. Podľa kamerových záznamov sa Farid Reza pretekal so svojím BMW 330d M Sport s iným vodičom, ktorý šoféroval rovnaké auto ako Reza, no polícia nedokázala určiť na základe záznamu rýchlosť oboch automobilov. Podarilo sa jej to, až po získaní údajov z telemetrického systému druhého BMW. Odborníci na telemetriu boli požiadaní aby zanalyzovali získané dáta z tohto systému ale i z kamier a určili tak presnú rýchlosť vozidiel pri nehode. Pri vyšetrovaní sa zistilo, že oba automobily išli rýchlosťou 69 míľ za hodinu ( približne 111 km/h) keď prišlo k zrážke s chodcom na priechode. Znalec tiež dokázal vyvrátiť tvrdenie Rezu, že sa ho snažil druhý vodič vytlačiť z cesty a on tak stratil kontrolu nad svojim vozidlom. Odborníci na telemetriu začínajú byť čoraz viac využívaní políciou pri dokazovaní spáchania trestných činov a dáta z telemetrických systémov sa začínajú považovať za plnohodnotné dôkazy pri súdoch.


Domácnosti sa môžu v utorok uchádzať o dotáciu na fotovoltický panel

BRATISLAVA. Slovenské domácnosti sa do konca tohto roka môžu uchádzať v rámci dotácií na kúpu a inštaláciu malého obnoviteľného zdroja energií (OZE) ešte o 1,7 milióna eur. Už v utorok plánuje Slovenská inovačná a energetická agentúra (SIEA) vyhlásiť dvadsiate druhé kolo projektu Zelená domácnostiam II. To bude určené pre domácnosti, ktoré majú záujem o podporu na fotovoltický panel. Celkovo si môžu záujemcovia rozdeliť 400-tisíc eur.Najbližšie kolo plánuje SIEA vyhlásiť v utorok o 15:00. Jedna domácnosť z mimobratislavského regiónu bude môcť získať na kúpu a inštaláciu fotovoltického panelu maximálne 1 500 eur. Po získaní poukážky budú môcť domácnosti požiadať o ich preplatenie do 8. januára budúceho roka. Agentúra predpokladá, že k dotácii sa dostane necelých 300 domácností.„O poukážku by mali domácnosti žiadať až vtedy, ak sú si isté, že chcú zariadenie dať v najbližšom čase nainštalovať. Aby bola vydaná poukážka platná, domácnosť musí poukážku uplatniť u oprávneného zhotoviteľa najneskôr do 30 dní od dátumu vydania poukážky, ktorý je uvedený na poukážke, a zároveň musí zhotoviteľ požiadať o preplatenie poukážky do stanoveného termínu od tohto dátumu. V pripravovaných kolách je platnosť poukážky tri mesiace,“ upozornila SIEA.Posledné dve tohtoročné kolá budú určené na podporu kúpy tepelného čerpadla a kotla na biomasu. V prvom prípade SIEA vyčlenila jeden milión eur, v druhom 300 tisíc eur.Agentúra už vydala viac ako 5 700 platných poukážok v hodnote vyše 11 miliónov eur. Národný projekt Zelená domácnostiam II je financovaný prostredníctvom Operačného programu Kvalita životného prostredia. Cieľom projektu je do roku 2023 zvýšiť využívanie obnoviteľných zdrojov energie v domácnostiach. SIEA plánuje podporiť inštalácie s celkovým výkonom 140 megawattov.


Čína varuje USA pred škodlivým obchodným konfliktom

Dôvodom je Trumpova hrozba vysokými sankčnými clami.

PEKING. Čína varuje USA pred obchodným konfliktom, ktorý by podľa čínskeho ministra obchodu Čunga Šana priniesol obom ekonomikám iba problémy a na konci by nebolo víťaza. Hodnota vzájomného obchodu 519,6 miliardy USD (489,91 miliardy eur) je viac než 200-násobne vyššia než pri nadviazaní diplomatických stykov v roku 1979. Obdive ekonomiky sú medzičasom úzko prepojené: približne 26 % všetkých lietadiel Boeingu a 16 % všetkých amerických áut sa predávajú v Číne. Dôvodom pre Šanovo varovanie bolo vyjadrenie amerického prezidenta Donalda Trumpa, ktorý vzhľadom na obchodnú nerovnováhu a čínsku politiku výmenných kurzov pohrozil vysokými sankčnými clami. Od prvého telefonátu s čínskym prezidentom Si Ťin-pchingom vo februári však už o tom nepadla ani zmienka. Čínsky minister priemyslu Miao Wei odmietol aj obvinenia z toho, že priemyselná politika krajiny diskriminuje zahraničné spoločnosti. Podľa jeho slov rozhodujúcu úlohu pri vývoji hospodárstva zohráva trh, vláda má len riadiacu funkciu. V stratégii pod názvom Made in China 2025, ktorej úlohou je vybudovať pokročilé priemyselné a technologické odvetvia, sa angažuje celý rad domácich aj zahraničných spoločností. Naproti tomu štúdia Európskej obchodnej komory v Číne minulý týždeň prišla k záveru, že práve táto stratégia výrazne znevýhodnila európske spoločnosti a vytlačila ich na okraj. Stratégia ponúka čínskym firmám miliardovú podporu. Podobné programy, napríklad pre oceliarov a výrobcov solárnych panelov, už v minulosti viedli k nadbytočným kapacitám a postarali sa o napätie s obchodnými partnermi. Komora je presvedčená, že čínska vláda chce podľa vzoru starého plánovaného hospodárstva prevziať "vedúcu úlohu" pri riadení ekonomiky.


Počet obetí búrky Harvey sa zvýšil na 42, Trump žiada miliardy na pomoc

V chemickej továrni pri Houstone došlo znova k požiaru.

HOUSTON. Na najmenej 42 mŕtvych sa zvýšil oficiálny počet obetí na životoch súvisiacich s tropickou búrkou Harvey, ktorá ešte ako hurikán zasiahla minulý týždeň americký štát Texas. S odvolaním sa na miestne úrady o tom v noci na dnes informovala agentúra AP. V okrese Harris, v ktorom leží aj záplavami mimoriadne postihnuté veľkomesto Houston, potvrdili tri ďalšie obete, čím tamojší počet mŕtvych vzrástol na 28. Podľa aktualizovaných údajov poškodili záplavy len v tomto okrese 156-tisíc obydlí. Americký prezident Donald Trump požiadal Kongres o 7,9 miliardy dolárov (v prepočte 6,63 miliardy eur) ako prvotnú pomoc v súvislosti so škodami, ktoré spôsobil hurikán Harvey. Suma, ktorú zrejme Kongres rýchlo schváli, by mala prispieť 7,4 miliardami do kasy Federálnej agentúry pre zvládanie krízových situácií (FEMA) a ďalších 450 miliónov by malo putovať na financovanie pôžičiek pre malé podniky na pomoc po katastrofách. Podľa Bieleho domu požiadalo FEMA o pomoc viac ako 436-tisíc domácností. V chemickej továrni, ktorá po príchode hurikánu Harvey prišla o dodávky elektriny, vypukol v piatok ďalší požiar. Z miesta bolo počuť výbuch a stúpal odtiaľ čierny dym, informuje agentúra AP. Prevádzkovateľ závodu oznámil, že oheň zachvátil od štvrtka dva návesy s nestabilnými chemickými látkami. Podľa predstaviteľa spoločnosti Arkema Richarda Rennarda firma očakáva, že časom vzbĺkne aj ďalších šesť návesov s organickými peroxidmi. Rennard dodal, že spoločnosť kontroluje kvalitu vzduchu. Hovorca Arkemy predtým zopakoval stanovisko firmy, podľa ktorého je najbezpečnejšie nezasahovať - jednoducho "nechať, nech k týmto požiarom dôjde, a nechať ich dohorieť". V továrni v obci Crosby počas hustých zrážok z hurikánu Harvey vypadla dodávka elektriny i záložné generátory, v dôsledku čoho v nej nemôžu chladiť chemické látky, ktorých teplota sa musí udržiavať na nízkom stupni. Preverenie možných toxických látok vo vzduchu avizoval aj federálny Úrad pre ochranu životného prostredia (EPA). Podľa hovorcu nad závod vyslali prieskumné lietadlo EPA a výsledky by mali byť čoskoro známe. EPA i miestne úrady predtým uviedli, že štvrtková kontrola dymu neukázala žiaden dôvod na poplach. Napriek tomu nariadili evakuáciu obyvateľov v okruhu dvoch kilometrov. Hasičský zbor v piatok oznámil, že túto oblasť neplánujú nateraz rozšíriť. Hrozba povodní v regióne pretrváva vzhľadom na pokračujúce dažde. V Houstone sa snažia ochrániť oblasti dosiaľ nepostihnuté záplavami tak, že ponechávajú ďalšie pod vodou jej vypúšťaním z priehrad.


Generála Milana Maxima ocenili francúzskym Radom Čestnej légie

Generál je deviatym vojakom, ktorých vojenské zásluhy boli ocenené francúzskym prezidentom.

BRATISLAVA. Náčelníka Generálneho štábu Ozbrojených síl SR generála Milana Maxima v pondeok v priestoroch rezidencie veľvyslanca Francúzskej republiky ocenili najvyšším francúzskym štátnym vyznamenaním Radom Čestnej légie. Ako informoval hovorca Ozbrojených síl SR Štefan Zemanovič, Maximovi odovzdal ocenenie veľvyslanec Christophe Léonzi v mene prezidenta Francúzskej republiky. „Generál Milan Maxim, náčelník Generálneho štábu Ozbrojených síl SR, sa pričinil o rozvíjanie spoločnej činnosti medzi Francúzskom a Slovenskom. Francúzsko oceňuje jeho nasadenie pri budovaní spolupráce, mieru a bezpečnosti vo svete,“ uviedol francúzsky veľvyslanec v mene svojho prezidenta. Maxim vníma vyznamenanie nielen ako ocenenie jeho osoby, ale najmä ako ocenenie práce všetkých príslušníkov slovenských ozbrojených síl. Generál Milan Maxim sa tak zaradil medzi 21 ocenených Slovákov. Zároveň je deviatym vojakom, ktorých vojenské zásluhy boli ocenené francúzskym prezidentom.


Na internete môžete vydražiť mesačný prach, ktorý zozbieral Neil Armstrong

V aukcii ponúknu artefakty z vesmírnych misií, raketový motor i vrecko na mesačný prach.

NEW YORK, BRATISLAVA. Výročná dražba artefaktov a spomienkových predmetov, ktoré súvisia so sériou misií Apollo sa uskutoční na eBay-i. Celkovo 173 predmetov sa môže dostať do rúk nových majiteľov 48 rokov po tom, čo výprava s ľudskou posádkou úspešne pristála na mesačnom povrchu. Výťažok aukcie sa očakáva rádovo v miliónoch, pričom najdrahšou položkou je podľa magazínu Business Insider zaprášené vrecko, do ktorého Neil Armstrong zozbieral vzorky mesačných hornín a prachu pre ich výskum na Zemi. Vo vrecku je stále pár zrniečok mesačného prachu. Stáť má asi dva až štyri milióny dolárov. V ponuke je tiež skafander Gemini G1C, letový plán misie Apollo 13, nášivky, fotografie s podpismi kozmonautov, nikdy nepoužitý raketový motor, či dokonca nádrž z titánovej zliatiny. Nájdete tam i niekoľko modelov kozmickej techniky, vesmírny počítač, či dokumentácie a drobnejšie výstrojné súčiastky. Zberatelia dúfajú, že sa im podarí získať raritné kúsky do svojich zbierok, aukčný dom očakáva sprostredkovanie obchodu vo výške 2.9 až 5.3 milióna dolárov. NASA si však myslí, že niektoré z atraktívnych artefaktov by nemali končiť v súkromných zbierkach. Majú byť súčasťou dedičstva, vystavené verejnosti. Týka sa to hlavne vrecka do ktorého boli odoberané vzorky hornín na mesiaci. Dlho sa považovalo za stratené, kým ho úrady neobjavili v jednej z aukcií. Súd vtedy rozhodol, že ide o súkromný majetok, ktorý nemožno majiteľovi odobrať.


Polícia preveruje Trubanove výroky o drogách

Polícia potvrdila, že prijala trestné oznámenie.

BRATISLAVA. Polícia sa zaoberá výrokmi lídra mimoparlamentného Progresívneho Slovenska (PS) Michala Trubana o drogách, ktoré mali zaznieť na konferencii Manager Expo v roku 2012. Polícia potvrdila, že prijala trestné oznámenie a vec momentálne preveruje. Na to, že tento prípad rieši aj polícia, upozornil v pondelok denník Nový Čas vo svojom vydaní. Denník N zas v polovici augusta poukázal na samotné video z konferencie. Truban na videu v rámci svojej prednášky poslucháčom okrem iného hovorí o "hekovaní" mozgu. "Hľadal som, či už neexistuje nejaký spôsob hekovania, ktorý náš mozog ohlupuje, zároveň je účinný a či sa z neho nedá poučiť. Vďaka mojej dlhodobej práci a skúsenostiam som na to prišiel. Existuje. Áno, sú to drogy," vyhlásil Truban. Následne vymenoval veci ako "chlast", marihuana, kokaín, LSD, cigarety či čokoláda. "Tieto drogy sú úplne super softvéry, ktoré nám hekujú, ohlupujú náš mozog a vďaka ním sa stávame úspešní v určitom obore," podotkol líder PS vo videu. Ako fungujú "tieto látky" podľa vlastných slov dlho skúmal a testoval počas svojej vysokoškolskej kariéry. S účastníkmi prednášky sa lúči so slovami "ďakujem vám za pozornosť a užívajte si drogy". Týmito výrokmi sa momentálne zaoberá polícia. "Polícia v Nitre vo veci koná. Prostredníctvom Okresnej prokuratúry v Nitre sme prijali trestné oznámenie a vec preverujeme," povedala hovorkyňa Krajského riaditeľstva Policajného zboru v Nitre Renáta Čuháková. Príslušník polície Rastislav Rondík pre Nový Čas vyslovil podozrenie, že mohol byť spáchaný zločin šírenia toxikománie. Denník N v auguste upozornil, že Truban na videu z konferencie používal aj rekvizity ako fľašu vína, keď hovoril o alkohole, či igelitové vrecúško, keď rozprával o marihuane. "Publiku však na zázname vysvetlil, že nešlo o ozajstnú marihuanu," podotkol denník. "Na mojich verejných prednáškach som hovoril, že drogy sú zlé, používal som ich ako metaforu," reagoval pre TASR Truban s tým, že jeho prednášky boli o motivácii k podnikaniu, športovaniu a k zlepšovaniu sa. "Tieto moje prednášky sú teraz vytrhnuté z kontextu a prekrúcané mojimi politickými oponentmi, aby ma mohli očierňovať," zdôraznil. Trubanove výroky o drogách na prednáškach sa riešili aj v predchádzajúcich mesiacoch. "Ja som nikdy v živote drogy nepredával, ani som nič podobné nerobil... ani som nikdy drogy nepestoval," reagoval líder PS v auguste. Truban sa priznal k opakovanému užívaniu marihuany a tvrdí, že pred 12 rokmi vyskúšal aj LSD. Ku komunikácii okolo jeho predchádzajúceho videa, v ktorom opisoval školákom svoje zážitky s drogami, povedal, že sa "zachoval ako politik, ktorým nikdy nechce byť". Dodal, že marihuanu mal viackrát a nebolo to iba raz na internáte.


Cupra do Frankfurtu privezie elektrické SUV Tavascan

Dvojica elektromotorov dodáva výkon 306 koní.

BARCELONA. Autosalón vo Frankfurte už klope na dvere, takže postupne sa začínajú odhaľovať najdôležitejšie novinky. Tou zo Španielska bude nepochybne koncept výkonného elektrického SUV Cupra Tavascan. Zďaleka už nepripomína produkčné Seaty, ako tomu bolo na začiatku, pri Cupre Ateca. Ak sa pýtate, odkiaľ sa vzal názov, tak Seat, respektíve Cupra, pokračujú v tradícii pomenovania svojich modelov podľa španielskych osídlení. Tavascan je katalánska dedinka v horách s lyžiarskym strediskom, odkiaľ sú krásne pohľady na okolitú prírodu. Rovnako sa budú môcť pokochať aj návštevníci frankfurtského autosalónu pri pri pohľade na rovnomenný koncept. Kompaktné SUV so siluetou kupé má oblé línie bez klasickej mriežky v prednej maske. Ako elektromobil je už totiž nepotrebuje. Produkciu Seatu pripomína len svetelný podpis LED svetiel. Vzadu sú prepojené tenkou líniou a svieti aj samotný znak Cupra. Novým, pre Španielov netradičným dizajnovým prvkom, sú čierne lesklé stĺpiky vpredu, ktoré vrámci koncernu Volkswagen používala zatiaľ iba Škoda pri Roomsteri a Fabii. „Okrem modelu Cupra Formentor, ktorý uvedieme na trh v roku 2020, spolu s ďalšími dvoma vysokovýkonnými plug-in hybridmi, sme už preukázali naše technologické zručnosti vývojom prvého 100% elektrického pretekárskeho špeciálu Cupra e-Racer. Po predstavení konceptu Cupra Tavascan s úplnou elektrickou energiou prevádzame túto víziu do ulíc a dokazujeme, že výkon je možné elektrifikovať, “uviedol generálny riaditeľ Cupry Wayne Griffiths. Koncept využíva podvozkovú platformu MEB, ktorú ako prvú dostane sériovo vyrábaný elektromobil Volkswagen ID.3. V tomto prípade má auto karbónovú karosériu a dva elektromotory zabezpečujúce pohon všetkých kolies. Spolu dávajú výkon 306 koní a energiu čerpajú z batérie v podlahe, ktorá má kapacitu 77 kWh, aby zabezpečila dojazd 450 kilometrov. Obstojne vyzerá aj zrýchlenie z nuly na sto, Tavascanu na to stačí 6,5 sekúnd. Kedy a či vôbec sa Tavascan dočká výroby, je zatiaľ otázne. Vo Frankfurte okrem neho Seat predstaví svoj prvý plug-in hybrid Tarraco FR. Na novú generácia Leona si tak nakoniec budeme musieť ešte počkať.


Stromček: Verím, že sme urobili všetko, aby novela nebola protiústavná

Zámerom zákona je ušetriť peniaze štátu.

BRATISLAVA. Štátny tajomník ministerstva dopravy Viktor Stromček (Smer) verí, že rezort urobil všetky kroky pre to, aby novela zákona, ktorá umožní niektoré práce na pozemkoch pod diaľnicou pred ukončením vyvlastňovania, nebola v rozpore s ústavou. Jediný, kto o tom môže rozhodnúť, je podľa jeho slov Ústavný súd SR, ak sa naň niekto obráti s takýmto podnetom. "Budeme rešpektovať Ústavný súd," avizoval Stromček v nedeľnej diskusnej relácii TA3 V politike. Zdôraznil, že zámerom tohto zákona je ušetriť peniaze štátu v tom, aby nemusel vyplatiť neadekvátne vysoké sumy posledným približne desiatim majiteľom pozemkov pod obchvatom Bratislavy. Doteraz štát podľa jeho slov vyplatil za usporiadanie 99,5 % pozemkov pod obchvatom, teda v 11.000 zmluvách, približne 310 miliónov eur. Zvyšných približne desať majiteľov však žiada zhruba 55 miliónov eur za svoje pozemky. "Pre nás je dôležité, aby sme ušetrili desiatky miliónov eur," dodal Stromček. Jeho oponent v diskusii, poslanec SaS Miroslav Ivan však so súčasným znením zákona nesúhlasí. "Sme proti tomu, aby mal štát právo vstupovať na pozemok, ktorý nie je jeho, nie je vyvlastnený a aby na ňom robil akékoľvek stavebné práce," opísal Ivan. Pripomínal aj podobné opatrenia z roku 2007, ktoré vyhlásil Ústavný súd za protiústavné. Stromček však argumentoval tým, že v súčasnosti sa ministerstvo snažilo do novely zákona o jednorazových mimoriadnych opatreniach v príprave niektorých stavieb diaľnic a ciest implementovať predošlé výhrady súdu. Napríklad najväčšou výčitkou bolo, že neexistovala žiadna kompenzácia pre majiteľa pozemku, ak na ňom štát robil práce pred ukončením vyvlastňovania. "To je dnes v tomto návrhu zákona odstránené a budeme platiť alikvotné nájomné," uviedol Stromček. Ivanovi však v novele napríklad prekáža aj voľný výklad toho, aké práce môže štát na pozemku pred ukončením vyvlastňovania vykonávať. Ide o odstrániteľné práce a ich presný rozsah má určiť stavebný úrad. "Pod tým sa dá vysvetliť všetko. Štát môže v podstate nabehnúť a začať tam stavať. S týmto my nemôžeme súhlasiť," dodal poslanec. Strana SaS podľa Ivana za návrh novely v súčasnej podobe v parlamente nezahlasuje. Právna norma sa aktuálne nachádza v prvom čítaní, o jej posunutí do druhého čítania by sa malo rozhodnúť v utorok 16. mája. Ivan však avizoval, že uvidí, aký vývoj zákon naberie. "Budeme sledovať, aké pozmeňujúce návrhy prídu," priblížil. Celé to však chápe ako nezvládnutie situácie, keďže sa má o takomto závažnom zákone rozhodnúť v zrýchlenom režime za niekoľko dní. "To pre nás nie je akceptovateľné, takto sa zákony nepripravujú," konštatoval.


PÍŠE JURAJ MESÍKSirény stredoveku: keď križiak svoje siete dotká

Autor je birmovaný katolík (ako súčasný premiér) a ateista Masový teror v mene pokroku a ľudských práv, znárodnenie súkromného majetku, potlačovanie náboženskej slobody, agresívne vojny šíriace vlastnú ideológiu... – to všetko sú vraj plody osvietenstva a dnešnej liberálnej demokracie. Našťastie sú osvietenstvo a humanizmus len prázdne pojmy a naša sladká, bezpečná, mierumilovná, priam anjelská budúcnosť je v návrate ku kresťanstvu a k národnému štátu. Ten zaručí našim zúboženým, zlou dobou frustrovaným slovenským rodinám to pravé šťastie a chýbajúcu identitu. Chápem, že nadšenec stredovekých križiackych masakrov orodujúci za tradičnú rodinu, hlásajúci konečný príchod katolíckeho raja na spustnutú slovenskú zem musí pre svoju duševnú hygienu prehliadať a premodelovať velikánsky kusisko reality. (Tak sa aspoň zdá podľa textu poslanca Milana Krajniaka, ktorý vzbudil pozornosť v médiách i na sociálnych sieťach.) Asi je dosť ťažké robiť to všetko v službách polygamného rozsievača spermy. Rozsah, v akom náš križiak tká siete na lapanie ovečiek domotaných zložitosťami sveta, je pozoruhodný, ale prepisovanie dejín „k obrazu svojmu“ bez ohľadu na historické skutočnosti nie je zas nič nové. Nezostáva než stále znovu ich pripomínať. Európa – s výnimkou Balkánu a vojensky napadnutej Ukrajiny - prežila od roku 1945 viac ako 70 rokov v mieri a absolútne bezprecedentnej prosperite. Stalo sa to vďaka liberálnym demokraciám Západu a inštitúciám, ktoré vytvorili. Tak dlhý mier nemá v dejinách ľudstva obdobu – a obdobu nemá ani prosperita, v ktorej veľká väčšina Európanov dnes žije. Iná vec je, že mnohí ľudia túžia mať ešte oveľa – oveľa viac a keď sa im to nedarí, sú nahnevaní a pohlcuje ich závisť. Žiadny kresťanský štát v dejinách – a boli ich dlhé zástupy – nedal ľuďom ani zlomok prosperity, slobody, blahobytu a šťastia v porovnaní s tými, ktoré im dala práve liberálna demokracia. V časoch kresťanských štátov sa celý náš kontinent chvel v neprestajnom hluku náboženských a etnických vojen striedaných hladomormi, epidémiami, pogromami na menšiny, výkrikmi ľudí mučených svätými inkvizítormi a žien upaľovaných na hraniciach. Tam, kam kresťanské štáty mimo Európu dosiahli, prinášali so sebou masové vraždenie ľudí inej viery: ulice Jeruzalema alebo Béziers križiaci zaplavili po členky krvou vraždených žien a detí, Aztékov, Inkov a iné národy vyvražďovali kresťania ako zvieratá a ako zvieratá brali aj ľudí iných národov a náboženstiev do otroctva. Tu v strednej Európe bola počas tridsaťročnej vojny rozpútanej tými najlepšími veriacimi v toho najmilosrdnejšieho a skutočne pravého Boha vyhubená v celých oblastiach viac ako polovica obyvateľstva. Naozaj všetky tie povraždené ženy a deti zomierali v radosti zo svojej viery? Naše vlastné dejiny nás učia, že zverstvá kresťanských a národných štátov sa nevyčerpali stredovekom. Bohužiaľ všade, kde sa fanatici s krížom na národnej zástave dostali k moci, rýchlo zabudli na evanjeliá. Katolícke a národné Slovensko sa za vlády katolíckeho farára Jozefa Tisa ochotne pridalo k nacistickému útoku na katolícke a národné Poľsko, neskôr vojaci s dvojkrížom na opasku smelo pochodovali po boku tých, čo mali na opaskoch „Gott mit uns“. Onedlho chlapi, čo každú nedeľu chodili do kostola, naložil do dobytčiakov 70-tisíc spoluobčanov a poslali ich „do neznáma“ a v nadšenom finále národný a kresťanský štát vypaľoval dediny, masovo vraždil v Nemeckej, Kremničke a inde a na námestiach vyznamenával fašistov a vrahov. Slovenská anomália? Ale vôbec nie: Chorváti v tom istom čase ukázali, že národný a kresťanský štát nepozná pri šírení dobra a spásy medze a Jozef Tiso, jeho gardisti v čiernych čižmách a strážcovia koncentračných táborov v Novákoch, Seredi či Vyhniach boli vlastne holubičky a humanisti. Chorváti sa nehrali na deportácie „do neznáma“, ale svojich Židov, Srbov, Rómov, moslimov, pravoslávnych a politických kritikov transportovali do vlastných koncentrákov, ako bol neslávne slávny Jasenovac. Ak šlo o malé deti, urobili pre ne detské koncentráky a genocídne tábory Jastrebarsko a Sisak, lebo veď nechajte aj maličkých prísť k blahu národného štátu. Františkánsky kňaz Tomislav Filipovič si svoju spásu zabezpečil tým, že viedol koncentrák Jasenovac: zavraždili v ňom 300- až 600-tisíc ľudí. Nikto nevie koľko – veď počítať jednotlivcov je len výstrelok dekadentného humanizmu... Filipovič robil svoje kresťanské poslanie naplno, o čom svedčí jeho prezývka „Fráter Satan“. Isteže: väčšina kresťanov, či už katolíkov, pravoslávnych alebo protestantov, nikdy neboli vrahovia a darebáci. A väčšina z nich úprimne verila - a stále verí - že oni aj ich cirkev boli a sú v dejinách silou dobra. Lenže presne tomu verili a veria aj moslimovia vrátane tých z Islamského štátu a al-Káidy. Ľudské viery sú zradné: náš mozog je stroj na vieru a chopí sa tej, ktorá mu je v pravej chvíli vývoja predložená. Každý z nás mohol byť moslimom, hinduistom, alebo veriacim v niektorého z tisícok dnes už mŕtvych bohov a náboženstiev. Stačilo sa narodiť v inom čase alebo dnes, ale na inom mieste. Iba liberálne demokracie však vytvorili svet, v ktorom má človek a jeho mozog slobodu vyvíjať sa, porovnávať to, v čo v čase imprintingu uveril, s faktami a podľa toho sa rozhodovať. Rozhodovanie a život v slobode sú niekedy ťažké - a siete naspriadané križiakmi vyzerajú tak mäkučko a lákavo. Skrývajú jednu zradu: sú lepkavé a cesta z nich môže byť rovnako ťažká, ako bol útek z národno-kresťanského Jasenovca. Liberalizmus a humanizmus neponúkajú siete križiakov, ponúkajú slobodu každému, aj ľuďom s predpokladmi na duševné otroctvo. Ponúkajú slobodu a možnosť voľby aj mladým mamičkám aj starým pánom – aj keď ju niektoré použijú na voľbu tých, čo sú presvedčení, že ženy sú menej inteligentné ako muži a svoje šťastie a zmysel života by mali hľadať v kuchyni, v kostole a pri kŕdli detí. Prípadne aj viaceré s tým istým otcom. Len keď je politik náš, vie že vakcíny zabíjajú deti a chodieva do kostola. Tento text ste mohli čítať vďaka tomu, že platíte za obsah. Vážime si to.


OČAMI LUCIE MOLNÁR SATINSKEJRebríčky

Najprv som chcela rebríčky na internete snobsky ignorovať, no potom som neudržala zvedavosť na uzde.

Rozmohli sa nám v Bratislave rebríčky. Na internete sa dočítate poradie desiatich najlepších podnikov všetkých druhov. Najprv som ich chcela snobsky ignorovať, ale keď som nakukla do rebríčka s kaviarňami a zistila som, že asi polovicu nepoznám, neudržala som zvedavosť na uzde a začala som ich objavovať. Inokedy sa mi stalo, že o nejakom rebríčku vegánskych pohostinstiev som sa dozvedela priamo od predajcu. Išla som si vtedy, ja stará mäsožravka, kúpiť nejaké vege jedlo do stánku na Kamennom. Našťastie už v Bratislave neplatí, že jedlá bez mäsa sú nechutné. A tak som sa dozvedela, že dané miesto je v rebríčku druhé, a preto je tam zrazu nával a všetci ochutnávajú a zisťujú, či je to ozaj také dobré. Musím teda uznať, že rebríčky, ktoré ľudí nútia navštevovať nové miesta a diskutovať o jedle, nie sú márne. Bodaj by sme v našom meste už nemali iné starosti ako to, kde sa dnes dobre najeme.


Lietadlo, ktoré vlani havarovalo na letisku v Dubaji, nemalo mechanické problémy

Všetkým pasažierom sa podarilo uniknúť, výbuch však zabil hasiča.

DUBAJ. Vlaňajšiu haváriu lietadla spoločnosti Emirates na letisku v Dubaji, nespôsobila mechanická chyba. Oznámili to v nedeľu vyšetrovatelia s tým, že pokračujú v overovaní pôsobenia ľudského faktora.Správa úradu civilného letectva Spojených arabských emirátov (SAE) zatiaľ neurčila vinníka nehody letu EK521 z 3. augusta 2016. Na palube Boeingu 777-300, ktorý smeroval z indického mesta Tiruvanantapuram, bolo 300 pasažierov a členov posádky. Všetkým sa podarilo uniknúť. Následná explózia však zabila jedného z hasičov, ktorí pri nehode zasahovali.Vyšetrovatelia v správe zároveň upravili pôvodne zverejnený počet zranených na 30 s tým, že štyria členovia posádky utrpeli vážne zranenia.


Porošenko: Prezidentské voľby v Rusku boli fraška

Ukrajinský prezident kritizoval najmä voľby na Kryme, ktoré Rusko stále okupuje.

KYJEV. Ukrajinský prezident Petro Porošenko označil nedeľné voľby ruského prezidenta za "politickú frašku, ktorá nemá nič spoločné s voľbami v demokratickom chápaní". Podľa Porošenka "tieto voľby (v Rusku) boli voľbou bez voľby, bez skutočnej politickej súťaže, bez slobody prejavu, bez rovnakých príležitostí". Dodal, že legitimitu prezidentských volieb v Rusku i ich víťaza spochybňuje aj protiprávne hlasovanie o ruskom prezidentovi, ktoré sa v nedeľu konalo na Kryme. Ukrajina tento polostrov odvtedy, ako ho Rusko pred štyrmi rokmi anektovalo, označuje za svoje "dočasne okupované" územie. Porošenko v tejto súvislosti zdôraznil, že jediné voľby, na ktorých sa môžu legitímne zúčastniť obyvatelia Krymu, sú voľby prezidenta Ukrajiny. Ocenil súčasne tých obyvateľov Krymu, ktorí odolali tlakom a nezúčastnili sa "na tejto fraške", aj keď "sa im vyhrážali, nútili a lákali do tzv. volebných miestností na darčeky". "Ich nemý protest jasne svedčil o tom, že Krym je Ukrajina," dodal Porošenko. Podľa neho výsledky volieb na Kryme, "zverejnené ruskou okupačnou mocou", o účasti voličov a výsledkoch hlasovania v "tzv. prezidentských voľbách v Rusku, nezodpovedajú realite a sú sfalšované". Vo svojom videopríhovore Porošenko vyslovil predpoklad, že Rusko bude výsledky prezidentských volieb na Kryme teraz využívať v "hybridnej informačnej vojne, ktorú vedie nielen proti Ukrajine, ale proti celému svetu". Horná komora ruského parlamentu, Rada federácie, pripravuje osobitné vyhlásenie, ktoré sa týka situácie na Ukrajine, kde v nedeľu ruským občanom nebolo umožnené dostať sa do volebných miestností zriadených pre voľby ruského prezidenta. Ako pripomenula agentúra TASS, ukrajinskí nacionalisti už 8. marca upozornili, že v deň ruských volieb budú brániť ruským občanov v prístupe do volebných miestností zriadených v ruských diplomatických zastupiteľstvách na území Ukrajiny. Podľa TASS-u ruským voličov v prístupe do volebných miestností v nedeľu bránili nielen nacionalistickí aktivisti, ale aj polícia. Do volebných miestností púšťali jedine osoby so štatútom diplomata. Radovým ruským občanom žijúcim na Ukrajine to neumožnili, konštatoval TASS. Hovorkyňa Rady federácie Valentina Matvijenková predtým uviedla, Rada federácie sa v tejto veci obráti aj na Parlamentné zhromaždenie Organizácie pre bezpečnosť a spoluprácu v Európe a ďalšie medzinárodné organizácie.


Slovenská sporiteľňa predala dlhopisy za pol miliardy eur

BRATISLAVA. Slovenská sporiteľňa úspešne predala emisiu dlhopisov za 500 mil. eur. Podľa vyjadrení spoločnosti ide o jej prvú syndikovanú emisiu krytých dlhopisov. Emisia vzbudila na medzinárodnom finančnom trhu veľký záujem. Celkový dopyt presiahol 1,6 mld. eur.Podmienky transakcie sú podľa sporiteľne veľmi priaznivé, pričom dosiahnutý kupón je 0,125 % p. a. pri splatnosti sedem rokov. "Podarilo sa nám správne načasovať transakciu, ktorá nadviazala na niekoľkodňovú road-show vo vybraných európskych finančných centrách a za nie úplne ideálnych trhových podmienok vstúpiť na trh a dosiahnuť slušný výsledok najmä z pohľadu dosiahnutého výnosu," uviedol člen predstavenstva a finančný riaditeľ Slovenskej sporiteľne Pavel Cetkovský.Na transakcii participovalo viac ako 80 investorov. Z Nemecka a Rakúska to bolo 48 % investorov, z Veľkej Británie 17 %, zo strednej a východnej Európy 16 %, zo Škandinávie 9 %, ale boli to aj investori z ostatných krajín. Z pohľadu typu investorov 42 % z objemu nakúpili banky a 39 % portfólio manažéri fondov asset magementu.Kryté dlhopisy budú vydané s rizikovou prirážkou 19 bázických bodov nad sedemročné úrokové swapy. Emisná cena bude 99,334 % a celkový výnos do splatnosti 0,221 % p. a. Dlhopisy budú obchodované na bratislavskej burze. Syndikát bánk tvorili Commerzbank, DZ BANK, Erste Group a UniCredit.Slovenská sporiteľňa je najväčšia slovenská banka. Po podpise zmluvy medzi Ministerstvom financií SR a Erste Bank o predaji majoritného balíka akcií, ktorý sa uskutočnil v januári 2001, sa Slovenská sporiteľňa začlenila do finančnej skupiny Erste.


Konferenciu o klimatických zmenách  podporia aj tváre z Hollywoodu

V Bonne už vystúpil premiér Fidži, jeho krajina pociťuje otepľovanie.

BONN. V nemeckom Bonne sa v pondelok oficiálne začala dvojtýždňová medzinárodná konferencia o klimatickej zmene. Približne 20.000 delegátov sa zameria predovšetkým na otázky plnenia parížskej klimatickej dohody z roku 2015 po tom, ako Spojené štáty ohlásili svoje odstúpenie od tohto dokumentu. V úvode konferencie vystúpil fidžijský premiér Voreqe "Frank" Bainimarama. Jeho tichomorský ostrovný štát už trpí účinkami globálneho otepľovania, pripomína agentúra AP. Cieľom parížskej klimatickej dohody je udržanie rastu globálnej teploty pod dva stupne Celzia v porovnaní s predindustriálnym obdobím - s tým, že sa krajiny budú snažiť o obmedzenie na 1,5 stupňa Celzia. Úlohou delegátov je schváliť regulačný systém, ktorý umožní porovnávať a monitorovať klimatické ciele jednotlivých štátov. Účasť na konferencii potvrdili nemecká kancelárka Angela Merkelová, francúzsky prezident Emmanuel Macron aj hollywoodska filmová hviezda Leonardo DiCaprio či bývalý viceprezident USA a laureát Nobelovej ceny za mier Al Gore. Skúsený politik a súčasný guvernér amerického štátu Kalifornia Jerry Brown, ako aj jeho predchodca v úrade, niekdajší hrdina hollywoodskych akčných filmov Arnold Schwarzenegger, sú tiež medzi 23.000 delegátmi. Zo Schwarzeneggera sa stal jeden z najprominentnejších kritikov postoja amerického prezidenta Donalda Trumpa ku klimatickým zmenám, pripomína agentúra DPA. V sobotu sa v uliciach Bonnu zhromaždili desaťtisíce demonštrantov, aby spoločne vyzvali na celosvetový odklon od využívania fosílnych palív. Do akcie na miestnom námestí Münsterplatz sa zapojilo vyše 100 rôznych zoskupení vrátane ľavicových a environmentalistických politických strán, odborov či hnutí proti globalizácii. Účastníci demonštrácie držali v rukách transparenty s výzvami adresovanými nemeckej kancelárke Angele Merkelovej, ale aj obvineniami voči americkému prezidentovi Donaldovi Trumpovi, ktorý sa podľa nich dopúšťa "klimatickej genocídy". Najväčšiu pozornosť pútala obrovská replika newyorskej Sochy slobody, ktorej sa "dymilo" z pochodne a na doskách v druhej ruke mala napísané heslo "Sloboda znečisťovať".


Most nepodporí návrh Smeru o odchodoch do dôchodku

Most koalíciu nepodporí

Reakcie koalície

Strop je veľký problém

Smer sa pri návrhu zákona o budúcich dôchodkoch obráti na opozíciu.

BRATISLAVA. V koalícii vzniká ďalší rozpor. Poslanecký klub strany Most-Híd nepodporí v parlamente návrh ústavného zákona strany Smer na zastropovanie veku odchodu do dôchodku. Informoval o tom v piatok podpredseda strany Ivan Švejna na tlačovej konferencii. "Nie sme za zastropovanie dôchodkového veku. Rozumieme argumentom našich koaličných partnerov, ale riešime niečo, čo nastane v roku 2035, a dnes nevieme, aká bude situácia v krajine, demografia. Takže zodpovedne nevieme k tomu dnes pristúpiť," zdôvodnila poslankyňa strany Irén Sárközy. Strana Smer tak bude hľadať podporu v opozícii. Most-Híd navrhuje, aby bol vek odchodu do dôchodku na Slovensku známy päť rokov dopredu. Podľa ich návrhu by sa pritom penzijný vek nemal stanovovať na roky a dni, ako je to v súčasnosti, ale na roky a mesiace, čím bude dôchodkový vek viac zapamätateľný. "To, čo náš poslanecký klub navrhuje, neznamená výrazný zásah do dôchodkového systému," povedal Švejna. Podľa neho návrh novely zákona o sociálnom poistení len zjednodušuje súčasný stav. Návrh novely zákona o sociálnom poistení, ktorý už poslanci za Most-Híd predložili do parlamentu, penzijný vek na budúci rok určuje na 62 rokov a 6 mesiacov a v ďalších štyroch rokoch ho každoročne zvyšuje o dva mesiace. Už v budúcom roku by sa určil vek odchodu do dôchodku na rok 2024, a to podľa vývoja strednej dĺžky dožitia tej časti populácie, ktorá sa dožíva dôchodkového veku. "Nemôžeme zatvárať oči pred tým, že ľudia presne nevedia, kedy môžu odísť do dôchodku," povedala Sárközy. Ak sa podľa nej bude dôchodkový vek zverejňovať päť rokov vopred, pomôže to ľuďom vo veku od 58 do 61 rokov. "Budú presne vedieť, kedy na dôchodok budú mať nárok," povedala. Nemôžeme zatvárať oči pred tým, že ľudia presne nevedia, kedy môžu odísť do dôchodku. Poslanci za Most-Híd podľa nej nechcú vek odchodu do dôchodku zvyšovať, ani znižovať, ale zrozumiteľným a transparentným spôsobom penzijný vek zverejňovať. Parlament ešte v roku 2012 za vlády Roberta Fica schválil mechanizmus, podľa ktorého sa od roku 2017 automaticky zvyšuje vek odchodu do dôchodku podľa strednej dĺžky dožitia. V tomto roku tak idú ľudia do dôchodku v 62 rokoch a 139 dňoch. Vek odchodu do dôchodku sa upravuje vždy len na jeden rok dopredu. "V praxi to napríklad znamená, že 60-ročný človek ešte stále nevie, kedy bude môcť ísť do dôchodku," upozorňujú poslanci za Most-Híd. Robert Fico vo štvrtok oznámil, že predloží návrh ústavného zákona o zastropovaní veku odchodu do dôchodku, pričom v prípade mužov bude obsahovať 64 rokov. Strana tým reagovala na požiadavku koaličného partnera SNS aj iných opozičných poslancov. "Keďže ide o ústavný zákon, nie je možné ho presadiť v parlamente len hlasmi koalície," vyhlásil Fico s tým, že musí dôjsť k dohode medzi vládnou väčšinou a opozičnou menšinou. Z toho dôvodu sa Smer rozhodol prísť s návrhom, ktorý obsahuje vek 64 rokov pre mužov. Podľa Fica je totiž vysoko pravdepodobné, že súhlas na odchod do dôchodku vo veku 65 rokov by nebol, a takýto návrh preto nemá zmysel predkladať. V súčasnosti ešte ani medzi koalíciou a opozíciou nie je zhoda, ako by sa mal dôchodkový vek zastropovať. Návrh Smeru-SD na zastropovanie dôchodkového veku v Ústave SR považuje za správne rozhodnutie hnutie OĽaNO, obyčajní sú však pripravení podporiť ho len za splnenia určitých podmienok. Napríklad ženám by sa mal dôchodkový vek znižovať v závislosti od počtu vychovaných detí. Podporenie návrhu Smeru-SD tiež pripustilo hnutie Sme rodina. Zastropovanie odmietla strana SaS, ale aj viacerí nezaradení poslanci okolo Miroslava Beblavého a Jozefa Mihála.


Na Slovensko má prísť nová televízna služba Amazon Video Prime

Súčasťou programovej ponuky bude napríklad seriál The Grand Tour.

SEATTLE, BRATISLAVA. Už od budúceho mesiaca by sa služba Amazon Prime Video mala otvoriť používateľom z celého sveta. Na zozname 200 krajín by sa malo nachádzať aj Slovensko, ceny predplatného zatiaľ nepoznáme. Súčasťou programovej ponuky bude napríklad relácia The Grand Tour, kde sa predstavia bývalé hviezdy seriálu BBC Top Gear, vrátane Jeremyho Clarksona. Amazon v súčasnosti prevádzkuje službu v USA, Británii, Japonsku, Nemecku a Rakúsku. Rozšírenie do nových krajín má vytvoriť konkurenciu Netflixu, ktorý expandoval na svetové trhy začiatkom tohto roka. Kým je pôda horúca a existuje rovná šanca pre získanie platiacich zákazníkov, Amazon sa snaží zachytiť priestor. Netflix ani Amazon Prime Video sa nespoliehajú iba na distribúciu filmov, ale aj na svoju vlastnú produkciu. Je to spôsob, ako si zaviazať zákazníkov dobrým obsahom i vtedy, ak už za podobnú, konkurenčnú službu mesačný paušál platia. Súčasne uzatvárajú dohody s producentmi a tvorcami obsahu pre jednotlivé trhy, aby pokryli aj tú produkciu, ktorá pre šírenie za hranicami nie je pripravená. Amazon Prime Video podľa magazínu The Next Web účtuje v Nemecku mesačne 8,99 eura za prístup s možnosťou využitia 30-dennej skúšobnej lehoty. Netflix na Slovensku účtuje od 7,99 do 11,99 eura mesačne. V prípade Amazonu však zákazníkom patria ďalšie benefity, ktoré sa týkajú nakupovania a dodávok tovarov.


Jankovská klamala o návšteve Bžána
 Vplyv na sudkyňu
 Späť v talári
Jankovská klamala
 Stĺpček šéfredaktorky
 Reakcia Jankovskej
 Reakcia opozície
 Gál hovorí o obžalobe
 Archívny rozhovor

BRATISLAVA. V marci minulého roka vtedajšia štátna tajomníčka na ministerstve spravodlivosti Monika Jankovská v rozhovore pre SME tvrdila, že na dovolenke u advokáta Radomíra Bžána nikdy nebola. Usvedčovala ju z toho fotografia, ktorú zverejnil jej manžel na facebooku. Podľa dostupných satelitných snímok miesto na fotografii vyzeralo ako záhrada Bžánovej vily v chorvátskom letovisku Lukovo. "Určite to nie je vo vile pána Bžána. Absolútne to popieram, u pána Bžána sme neboli a určite nie v Chorvátsku. Je to absolútny nezmysel," povedala Jankovská pre SME. Z konverzácie Jankovskej a mafiánskeho podnikateľa Mariana Kočnera v Threeme, ktorú zverejnil Denník N, vyplýva, že vtedy klamala. „Dajú si tú robotu, pôjdu tam a nafotia to z dronu. Len ti nesmú dokázať klamstvo,“ písal Jankovskej Kočner. „Hm, tak som v pi…,“ reagovala Jankovská. „Pomodlime sa, aby im to nenapadlo,“ doplnil Kočner v Threeme. Bžán je advokát, ktorý zastupoval štát v spore s talianskou firmou Enel, ktorý sa týkal správy nad vodnou elektrárňou v Gabčíkove. Štát arbitráž s Enelom vyhral a nemusel platiť odškodné 700 miliónov eur. Bžán mal ako odmenu za zastupovanie dostať 69 miliónov eur. O takejto výške odmeny rozhodli viacerí nominanti Smeru v štátnej firme MH Manažment. Jankovská sa v komunikácii s Kočnerom spoliehala na to, že Bžán nič o jej návšteve novinárom neprezradí. "V tomto má mafiánsku česť," dodala. Bžán však pre denník N potvrdil, že Jankovská u neho bola. "Išla z dovolenky, zastavila sa na kávu, to je všetko. Aj keby u mňa bývala, ja s tým nemám problém. Jej kamarátka u mňa bývala desať rokov, každý rok sme mali spoločné dovolenky, ale pani Jankovská nie." Dodal, že netuší, prečo ho Jankovská zapierala. V Bžánovej vile boli podľa Jankovskej aj generálny prokurátor Jaromír Čižnár, bývalý riaditeľ SIS Ján Valko a "šéf". Nie je jasné, o koho ide, ale ako "šéfa" označovali Jankovská aj Kočner predsedu Smeru a expremiéra Roberta Fica. Čižnár reagoval, že v komunikácii ide o zmes nezmyslov a nikto na neho nemal vplyv. Bžán poprel, že by u neho boli na návšteve Čižnár, Valko a Fico. Jankovská komunikáciu s Kočnerom považuje za „jeden veľký blud a podvrh“. Jankovská je podla zistení denník SME od soboty 28. septembra opäť sudkyňou, pôsobí na bratislavskom krajskom súde. Keď pred mesiacom odchádzala z postu štátnej tajomníčky vyhlásila, že Kočnera "nepozná, nekomunikovala s ním, ani priamo, ani sprostredkovane, ani osobne, ani prostredníctvom iných osôb, nijako“,


Salesforce kupuje analytickú platformu Tableau Software

SAN FRANCISCO. Americká spoločnosť Salesforce, produkujúca softvér pre manažment zákazníkov, kupuje analytickú platformu Tableau Software za 15,7 mld. USD, pričom celá transakcia sa uskutoční v akciách. Služby firmy Tableau využívajú napríklad spoločnosti Charles Schwab, Verizon a Netflix. "Tableau pomáha ľuďom porozumieť dátam a Salesforce pomáha ľuďom zaoberať sa zákazníkmi a rozumieť im. Je to naozaj to najlepšie z oboch oblastí pre našich zákazníkov," uviedol vo vyhlásení spoluriaditeľ firmy Salesforce Marc Benioff.Každá kmeňová akcia firmy Tableau sa vymení za 1,103 akcie Salesforce. Očakáva sa, že prevzatie zvýši tržby spoločnosti Salesforce v jej účtovnom roku 2020 o približne 350 mil. až 400 mil. USD. Aj po ukončení akvizície bude firma Tableau fungovať samostatne a jej hlavné sídlo zostane v meste Seattle. Oznámenie akvizície prichádza niekoľko dní po tom, ako firma Google informovala, že za 2,6 mld. USD kupuje spoločnosť Looker zameranú na analýzu dát s cieľom expandovať svoje podnikanie v oblasti cloudových služieb.(1 EUR = 1,1273 USD)


Lajčák: Lepšia alternatíva od Únie neexistuje

Rezort zahraničia prichádza s projektom na oživenie diskusie.

BANSKÁ BYSTRICA. Žiadna iná krajina, ktorá vstúpila v 2004 do Európskej únie, nevyužila tak výrazne šancu ako Slovensko. Konštatoval to v stredu na pôde Ekonomickej fakulty Univerzity Mateja Bela v Banskej Bystrici minister zahraničných vecí a európskych záležitostí Miroslav Lajčák. Rezort zahraničia prichádza s projektom, ktorý má oživiť celonárodnú diskusiu o aktuálnych témach EÚ s osobitným dôrazom na miesto Slovenska v ďalšom smerovaní európskeho projektu. Na podujatí Slovensko diskutuje o EÚ sa zúčastnili študenti, zástupcovia akademickej obce, politických strán či mimovládnych organizácií. Lajčák najmä študentom zrekapituloval ťažkú cestu našej krajiny k tomu, aby sa stala členom Únie. Pripomenul, že mladí ľudia mnohé výhody, ktoré z nášho členstva pre nich vyplývajú, už považujú za samozrejmosť, zvykli si na ne a ani ich nespájajú s EÚ. Na vine môže byť nedostatočná komunikácia a akési odcudzenie medzi Bruselom a občanmi krajín EÚ. "Pokiaľ nebudeme hovoriť o tom, čo všetko nám členstvo v EÚ prináša, tak ľudia si to s tým nebudú spájať. Je nespravodlivé a nefér spájať Brusel s nejakými obmedzeniami a limitmi, lebo to nie je pravda. Zrejme je chyba niekde pri komunikácii, a práve preto sme prišli s týmto projektom. Diskutujme o EÚ a pripomínajme fakty. Chceme sa stretávať so študentmi, chceme počuť názory ľudí, aby sme my, ktorí zastupujeme Slovenskú republiku v Bruseli, cítili, že máme mandát od našich občanov," konštatoval minister. Na otázku, ako presvedčiť staršiu generáciu, ktorá si síce pamätá ťažšiu cestu SR do EÚ, ale zároveň má aj tendenciu viac podliehať protieurópskym náladám, Lajčák reagoval: "Ak sa na niečo sťažujem, tak vyvstane logická otázka, čo je alternatíva. Ja jednoducho lepšiu alternatívu nevidím. Nikto nie je dokonalý, aj život na Slovensku nie je dokonalý, ale bolo by ďaleko horšie a ťažšie, keby sme neboli v EÚ. Žiadna iná krajina nevyťažila zo svojho členstva toľko ako Slovensko. Nepopierateľne sa zvýšila životná úroveň a to, že dnes nie je problém nájsť prácu na Slovensku, to tu 20 rokov nebolo a to je fakt. To si treba uvedomiť a pripomínať. Slovensko svojou geografickou polohou, štruktúrou ekonomiky je odkázané na to, aby sme vyrábali pre podstatne väčšie trhy, ako je náš, a ten trh sa volá EÚ. My potrebujeme byť v srdci, v jadre EÚ." Ako dodal, hoci prieskumy ukazujú, že podpora Slovákov pre členstvo v EÚ síce nie výrazne, ale poklesla, skúsenosti z iných krajín ho vedú k optimizmu. Ukázali to voľby vo Francúzsku, v Holandsku či Rakúsku. "Ľudia môžu mať kritické názory, ale keď majú vhodiť lístok do urny, tak ho hodia za kandidáta, ktorý predstavuje EÚ," dodal Lajčák.


O sťažnosti Bašternáka voči najnovšiemu obvineniu ešte nerozhodli

Polícia nedávno odsúdeného obvinila v inej kauze neodvedenia dane a poistného.

BRATISLAVA. Polícia a ani prokuratúra zatiaľ nerozhodli o sťažnosti právoplatne odsúdeného podnikateľa Ladislava Bašternáka voči najnovšiemu obvineniu. "Stav je zatiaľ nezmenený, zo strany obhajcu bola podaná len formálna sťažnosť a v najbližšej dobe očakávame aj doloženie jej zdôvodnenia. Následne bude spis postúpený na príslušnú prokuratúru na rozhodnutie o sťažnosti," uviedol pre TASR hovorca Prezídia Policajného zboru (PZ) Michal Slivka. Polícia nedávno podnikateľa obvinila v inej kauze neodvedenia dane a poistného. Voči obvineniu podal jeho právny zástupca Peter Filip sťažnosť na príslušný útvar Národnej kriminálnej agentúry (NAKA). O sťažnosti útvar NAKA ešte nerozhodol a nemá zákonnú lehotu, dokedy tak má urobiť. TASR to minulý týždeň potvrdil obhajca Filip. "Dňa 3. mája podal obvinený Ladislav B. prostredníctvom svojho obhajcu sťažnosť voči obvineniu za zločin skrátenia dane a poistného, vzneseného 11. apríla tohto roka, o ktorej doposiaľ nebolo rozhodnuté," povedal vtedy hovorca Slivka. Medzičasom Okresný súd (OS) Bratislava I vyhlásil konkurz na majetok podnikateľa. "Súd vyzýva veriteľov dlžníka, aby v lehote 45 dní odo dňa vyhlásenia konkurzu prihlásili svoje pohľadávky," píše sa v rozhodnutí zverejnenom v Obchodnom vestníku. Konkurzná správkyňa Lenka Ivanová začala zisťovať, aký má podnikateľ majetok. Môže žiadať, aby sa skoršie prevody nehnuteľností a firiem vrátili späť do majetkovej podstaty. Podnikateľa v inej kauze neodvedenia dane a poistného odsúdil 14. marca trojčlenný senát odvolacieho Krajského súdu v Bratislave na nepodmienečný päťročný trest odňatia slobody. Odpykať si ho mal v ústave s minimálnym stupňom stráženia. Ladislavovi Bašternákovi zároveň prepadol majetok v prospech štátu, keďže spôsobil škodu v značnom rozsahu. Podnikateľ sa následne sám prihlásil v bratislavskom Justičnom paláci, aby nastúpil na výkon trestu odňatia slobody, ktorý aktuálne vykonáva vo väzení v Dubnici nad Váhom. Podnikateľ za posledné mesiace prepísal podľa RTVS viaceré nehnuteľnosti na manželku. Ide o apartmánový dom na Donovaloch, dom na Slavíne, byty a nebytové priestory v komplexe Bonaparte, nehnuteľnosti vo Five Star Residence a na Tupého ulici v Bratislave.


Zomreli ďalší dvaja Palestínčania, ktorých začiatkom týždňa postrelili vojaci Izraela

GAZA. Dvaja Palestínčania, ktorých postrelili izraelskí vojaci počas pohraničných protestov v Gaze začiatkom tohto týždňa, podľahli zraneniam. Podľa agentúry AP to v sobotu oznámilo palestínske ministerstvo zdravotníctva. Zranení muži vo veku 20 a 58 rokov boli v kritickom stave. Masívne zrážky medzi izraelskou armádou a Palestínčanmi vypukli v pohraničnom pásme Gazy v pondelok. Izraelskí vojaci zastrelili viac než 62 Palestínčanov. Zranenia podľa palestínskeho ministerstva zdravotníctva utrpelo najmenej 2770 ľudí, pričom 1370 malo strelné zranenia. Od začiatku demonštrácií v pásme Gazy v marci tohto roka už zahynulo viac než 110 Palestínčanov, uvádza palestínsky rezort zdravotníctva.


Dobrovoľníci vyčistili úsek Dunaja od Hainburgu po Karloveské rameno na raftoch

BRATISLAVA. Úsek Dunaja od Hainburgu cez Devín po Karloveské rameno v Bratislave by mal byť o niečo čistejší. Týka sa slovenskej aj rakúskej strany rieky. Zaslúžili sa o tom dve desiatky dobrovoľníkov, ktorí v stredu (23. 10.) upratovali okolie Dunaja z raftov. "Posádky zastavovali na plážach a vždy sa rozpŕchli do lesa a na dunajské pláže s vrecami zbierať odpad. Do Karloveskej zátoky sme sa doplavili ako lodní smetiari," uviedla pre TASR projektová manažérka z Bratislavského regionálneho a ochranárskeho združenia (BROZ) Andrea Froncová. Akcia sa konala v rámci projektu DANUBEparksCONNECTED v spolupráci s projektom Plastic free Danube. Zo slovenskej strany sa zapojili dobrovoľníci na troch raftoch, dva rafty tvorili výpravu z Národného parku Donau Auen z Rakúska. Vyzbierali dovedna 90 kíl odpadu, napríklad plastových fliaš, sudov, rybárskych stoličiek či rôznych kovov. "Odpad bude analyzovaný, čo sa týka pôvodu a zloženia, aby sme vedeli, odkiaľ odpad v Dunaji pochádza, čo všetko sa v rieke plaví a ako tomu do budúcna zabrániť," poznamenala Froncová. Projekt DANUBEparksCONNECTED sa venuje ochrane prírody pozdĺž celého Dunaja a zapojení sú doň partneri z chránených oblastí z národných parkov od Nemecka po Rumunsko. Súčasťou sú okrem iného aj viaceré praktické ochranárske aktivity. Zameriavajú sa na elementy ako voda či vzduch, ale tiež na suché biotopy a spájanie, respektíve prepájanie biotopov. Projekt mal spoluprácu najmä naštartovať, mnohé aktivity budú pokračovať aj po jeho ukončení. V rámci vzdušných aktivít je to napríklad osádzanie označovačov na elektrické vedenia proti kolízii vtáctva, keďže Dunaj je ich migračným koridorom. V oblasti rozvoja biodiverzity či zlepšenia druhovej bohatosti je to napríklad 'spásanie protipovodňových hrádzí'. Vyčlenené sú lokality, kde sa 50 oviec ako "živé kosačky", ktoré nepotrebujú benzín, pasie na hrádzi. Snahou je tiež vyhlásiť sústavu ostrovov na Dunaji za chránené oblasti. Súčasťou projektu bola aj cyklotúra srbského cyklistu a blogera Jovana Erakoviča pozdĺž celého Dunaja, ktorý v apríli navštívil aj Slovensko.


Vajcia by mali byť podľa hydinárov v zníženej sadzbe DPH

Vybraným potravinám sa zníži DPH na desať percent.

BRATISLAVA. Vajcia ako základná potravina mali byť zaradené v zníženej sadzbe dane z pridanej hodnoty (DPH). Uviedol to pre TASR riaditeľ Únie hydinárov Slovenska (ÚHS) Daniel Molnár v súvislosti s novelou zákona, ktorou sa znižuje DPH na vybrané potraviny. ÚHS podľa neho navrhovala už pri prvom zaraďovaní potravín do zníženej sadzby DPH, aby boli v zozname potravín so zníženou sadzbou zaradené popri čerstvom hydinovom mäse aj vajcia. "V prvom kole sa to nepodarilo presadiť, rovnako sa vajcia do zoznamu nepodarilo dostať ani v druhom kole," priblížil. "Myslím si, že vajcia by svojim spôsobom tam tiež patrili, lebo sa zaraďujú medzi základné potraviny, ktoré spotrebiteľ konzumuje každý deň. Určite by pozitívne vnímal, že predajná cena vajec by sa z dôvodu zníženej sadzby DPH znížila," podčiarkol. "Na druhej strane sa musíme pozrieť tiež na to, aký efekt by to vyvolalo, aké percento zo zníženia DPH by pocítil spotrebiteľ a koľko by zostalo v rámci marže obchodného reťazca," upozornil. Vybraným potravinám sa zníži DPH na 10 %. Zahŕňa to napríklad zdravé mliečne výrobky, prevažnú časť ovocia a zeleniny mierneho pásma, med či chlieb. Novelu zákona o DPH z dielne koaličnej SNS podpísala 4. októbra prezidentka Zuzana Čaputová. Zníženie DPH na 10 % zahŕňa najmä zdravé potraviny a tie, ktoré sa pestujú na Slovensku. Týka sa to potravín ako cmar, kyslé mlieko, smotana, jogurt, kefír a ostatné fermentované alebo acidofilné mlieka a smotany. Ďalej sú to 100 % ovčia bryndza, ovocné a zeleninové šťavy, zelenina a ovocie mierneho pásma, zemiaky, rajčiaky, cibuľa, cesnak, pór, kapusta, karfiol, kaleráb, hlávkový šalát, uhorky šalátové, nakladačky, strukoviny lúpané, nelúpané, jablká, hrušky, ale aj duly. Do zoznamu sa zaradil aj prírodný med a rovnako čerstvý chlieb a čerstvé pečivo, rožky, ale za predpokladu, že nebudú pripravené dopečením alebo rozmrazením. Oproti pôvodnému návrhu národniari zúžili okruh potravín, na ktoré platí nižšia DPH. Týmto krokom sa znížil dosah opatrenia na štátny rozpočet, ktorý tak predstavuje 65 miliónov eur. Cieľom SNS do budúcnosti však zostáva DPH 10 % na všetky potraviny.


Kongres prelomil Obamovo veto. Prvýkrát a pri protiteroristickom zákone

WASHINGTON. Obe komory amerického Kongresu v stredu drvivou väčšinou prelomili veto prezidenta Baracka Obamu ohľadne zákona, ktorý by umožnil rodinám obetí teroristických útokov z 11. septembra 2001 žalovať vládu Saudskej Arábie. Stalo sa tak prvýkrát od momentu, ako sa Obama stal v roku 2009 prezidentom. Obamovo veto odmietla horná komora - Senát - takmer jednomyseľne. Za jeho zrušenie sa podľa agentúry AP vyslovilo 97 senátorov, proti hlasoval jeden. Senátori sa takto rozhodli napriek varovaniu Obamu, ale aj ďalších vysokopostavených armádnych činiteľov, podľa ktorých by legislatíva mohla uškodiť americkým záujmom. V Snemovni reprezentantov bolo Obamovo veto zamietnuté pomerom hlasov 348:77. Po prelomení veta tak môže zákon nadobudnúť účinnosť. Legislatívu podporujú rodiny pozostalých po teroristických útokoch, pričom spochybňujú dôvody, pre ktoré ju Obama uplynulý piatok vetoval. Zákon o spravodlivosti voči podporovateľom terorizmu, známy pod skratkou JASTA (Justice Against Sponsors of Terrorism Act), umožní príbuzným obetí útokov z 11. septembra 2001 podávať na americké súdy žaloby voči predstaviteľom saudskoarabskej vlády, ktorí mohli byť zapletení do prípravy útokov. Samovražedné teroristické útoky, ktoré si vyžiadali takmer 3000 obetí na životoch, spáchalo 19 mužov, pričom až 15 pochádzalo zo Saudskej Arábie. Teroristi vtedy uniesli štyri civilné lietadlá. Dve z nich naviedli do budov newyorského Svetového obchodného centra, ďalšie do budovy Pentagónu vo Washingtone, štvrté sa zrútilo v štáte Pensylvánia.


Voda v Lúčkach: Je plná vápnika a pomáha pri gynekologických problémoch

Prameň zdravia na Liptove nazývajú zázračným.

Kúpele Lúčky ležia v malebnej horskej krajine po úbočím Choča, na rozhraní Oravy a Liptova, v nadmorskej výške 621 metrov, kde rastú smreky, borovice a buky. Pôvodná dedina Lúčky vznikla v trinástom storočí na mieste, ktoré obyvatelia neďalekej Liptovskej Teplej využívali ako lúky. Liečivý účinok tunajších minerálnych prameňov využívali miestni obyvatelia po stáročia a znalosti o nich si odovzdávali z pokolenia na pokolenie. O zveľadenie kúpeľov sa postaral najmä Adam Turanský, vďaka nemu sa stali Lúčky miestom liečenia, odpočinku a zábavy. V časoch socializmu boli kúpele znárodnené. Od roku 1950 sa špecializovali len na liečbu ženských a onkologických ochorení. V roku 2005 sa vrátili k liečbe pohybového ústrojenstva a o tri roky neskôr sa začali špecializovať aj na liečbu nervových chorôb a chorôb z povolania. Vďaka svojmu unikátnemu zloženiu je liečivá minerálna voda v Lúčkach vhodná najmä na gynekologické problémy, osteoporózu a ochorenia pohybového aparátu. Dva poháre tejto vody obsahujú toľko vápnika ako pohár mlieka. V Lúčkach sú k dispozícii dva pitné pramene – jeden v interiéri kúpeľov a druhý v ich areáli, ktoré slúžia na pitnú kúru aj príjemné osvieženie. Pri komplexnej kúpeľnej liečbe sa využíva termálna minerálna voda prameňa Valentína s teplotou 32 °C a termálna minerálna voda z prameňa HGL-3 s teplotou 37 °C. V kúpeľoch Lúčky je veľmi obľúbený celoročne otvorený Aqua – Vital Park, ktorého súčasťou je sedací bazén s liečivou termálnou minerálnou vodou s teplotou od 36 do 38 °C a rekreačný bazén s teplotou vody od 28 do 33 °C s rozličnými atrakciami, ako sú vzduchové sedadlá, protiprúd, vzduchové ležadlá, vodná čaša, masážne trysky, chrliče vody, podhladinové osvetlenie. Súčasťou parku je aj saunový svet s fínskou a mentolovovu saunou, rímskym parným kúpeľom, Kneippovým kúpeľom a tepidáriom. Vlani bol rozšírený o nový vonkajší vitálny svet, v ktorom pribudla jacuzza pod holým nebom, ochladzovací bazén a nová fínska sauna. K dispozícii je aj vnútorný minerálny bazén, liečivá voda v ňom má teplotu od 33 do 35 °C. Návštevu parku môžete spojiť aj s odbornou masážou alebo s kozmetickým ošetrením francúzskou prírodnou kozmetikou Gernétic. Ak túžite po zábave a rozptýlení, kúpele ponúkajú rôzne kultúrne podujatia – vystúpenia folklórnych súborov, divadlo, koncerty vážnej hudby alebo posedenia pri ľudovej muzike. Chcete posilniť svoju ženskú energiu? Zapíšte sa do miestneho kurzu brušných tancov. O možnostiach kúpeľnej liečby v Lúčkach sme sa porozprávali s miestnym vedúcim lekárom Igorom Dobríkom, odborníkom na fyziatriu, balneológiu, gynekológiu a liečebnú rehabilitáciu. Kúpele Lúčky sú známe liečbou gynekologických ochorení. S akými diagnózami za vami pacientky najčastejšie prichádzajú? Liečime neplodnosť, neschopnosť donosiť plod, poruchy menštruačných cyklov, chronické zápalové ochorenia ženských pohlavných orgánov a stavy po gynekologických operáciách. Taktiež stavy po operáciách a ožarovaní pri onkologických ochoreniach vnútorných rodidiel alebo prsníkov či klimakterický syndróm. Tieto ochorenia často sprevádzajú zápaly, opuchy a zrasty, bolesti a rôzne poruchy močenia, ako sú nedobrovoľný únik moču, urgentné alebo bolestivé močenie. Okrem toho liečime aj sexuálne poruchy spojené s pocitom suchosti pošvy, bolesti pri súloži, stratou orgazmu alebo odmietaním sexu. S niektorými gynekologickými ochoreniami prichádza aj rozvoj osteoporózy, na ktorú sa tiež špecializujeme. Napríklad po operáciách vnútorných rodidiel sa často vyvíja takzvaná postmenopauzálna osteoporóza, ktorej príčina tkvie v nedostatočnej tvorbe estrogénov. Aké postupy využívate pri liečbe? Pri osteoporóze sa snažíme potlačiť bolesti fyzikálnymi a balneologickými procedúrami. Učíme pacientky vhodné cviky a popri liečebnej kúre našou pitnou minerálnou vodou s obsahom vápnika, horčíka, fosforu, fluóru a stroncia pomáhame upraviť metabolizmus kostí. Popri pitnej liečbe využívame aj cielenú dietoterapiu, stravu s dostatočným prívodom vápnika a bielkovín, ktorá obsahuje najmä mliečne výrobky, mäso, ryby, strukoviny, sóju a zeleninu. Na liečbu gynekologických ochorení využívame komplexnú kúpeľnú liečbu, ktorá obsahuje okrem klasických balneologických procedúr ako sú liečivé kúpele, podvodné masáže a rašelinové zábaly aj elektroliečbu, svetloliečbu, ultrazvuk, magnetoterapiu, masáže, psychoterapiu, klimaterapiu a osvetovú činnosť vo forme zdravotných prednášok k jednotlivých ochoreniam. Liečite aj ochorenia pohybového aparátu. Ako postupujete pri nich? U týchto pacientov liečime prevažne pooperačné a poúrazové stavy, artrózy, Bechterovu chorobu, reumu, skoliózy a vertebrogénne bolestivé syndrómy, ktoré sa prejavujú bolesťami chrbtice a často vystreľujú do končatín. Využívame pritom liečebnú telesnú výchovu, najmä vo vodnom prostredí, rôzne formy fyzikálnej liečby, masáže, psychoterapiu aj tanečnú rehabilitáciu. V čom sa voda v kúpeľoch Lúčky líši od iných liečivých vôd na Slovensku? Zloženie našej liečivej minerálnej vody zabezpečuje pri vonkajšom používaní formou kúpeľa stimulujúci účinok na ženské reprodukčné orgány, má hojivý, protizápalový a uvoľňujúci účinok, vďaka čomu dokáže uľaviť od bolesti. Pri vnútornom použití zvyšuje využiteľnosť koenzýmu Q10, ktorý zlepšuje metabolizmus a funkciu buniek a má na organizmus a jeho jednotlivé orgány ozdravovací a omladzujúci účinok. Preto pitie našej vody pozitívne vplýva aj na reprodukčné a pohybové funkcie organizmu. Navyše ovplyvňuje imunitný systém, zvyšuje obranyschopnosť organizmu a znižuje alergie. V Lúčkach sa dá stráviť príjemná dovolenka aj počas zimných mesiacov. Návštevníci kúpeľov využívajú v tomto období unikátne Ski Wellness pobyty, ktoré spájajú aktívny oddych na svahoch v Jasnej alebo Malinôm Brde s regeneráciou a oddychom v liečivej minerálnej vode v kúpeľnom areáli. Liečebné procedúry sú podávané až do večerných hodín a hostia si tak môžu vychutnať ničím nerušený relax. Kúpele ponúkajú pre svojich klientov ako nadštandard bezplatnú modernú lyžiareň a bezplatný transfer do Jasnej. Viac sa dozviete na Kupele-lucky.sk.


Tragédia je vždy za rohom. Nick Cave nás učí sa s tým vyrovnať

Austrálsky spevák vydal album The Skeleton Tree, ktorý je ťažké počúvať.

Nie je to prvý raz, čo smrť zasiahla do hudby. Existuje niekoľko piesní a albumov, ktoré zachytávajú bolesť zo straty blízkeho. Z tých menej známych je to napríklad nahrávka Hospice od amerických rockerov The Antlers. V roku 2009 rozprávali podozrivo autenticky pôsobiaci zaľúbený príbeh medzi zdravotníkom v nemocnici a pacientkou zomierajúcou na rakovinu. Novinári sa hudobníkov niekoľkokrát pýtali, čo ich inšpirovalo, no oni nikdy neodpovedali. Rovnako ťažké, ako počúvať Hospice, je teraz vstrebávať každý tón nového albumu Nicka Cava s názvom The Skeleton Tree, ktorý vyšiel v piatok. Už sa nedozvieme, ako by nahrávka znela, keby sa v rodine Nicka Cava nestala tragédia. Uprostred nahrávania sa jeho syn zabil pri páde z útesu a zanechal za sebou prázdnotu. Teraz má v sebe veľa ambientného hluku, tóny sa v piesňach cez seba pomaly prevaľujú ako zrniečka času doznievajúce akoby ozvena a Cavov hlas v nich znie zlomene, ľudsky. Jeho hudba mala vždy tragický nádych. Hrdinovia jeho piesní boli ľudia na okraji spoločnosti, násilníci, podivíni, ktorých málokedy čakal šťastný koniec. Smutne znela jeho skladba Song For Bob venovaná podradnému pištoľníkovi v dráme Zabitie Jesseho Jamesa zbabelcom Robertom Fordom. Cavov album The Skeleton Tree je však predsa len iný. Chýbajú mu hrdinovia, chýbajú mi príbehy, chýbajú mu ľúbivejšie melódie, ktoré by mali hitový potenciál ako pred troma rokmi Jubilee Street. Sedem piesní navodzuje kostolnú, pietnu atmosféru, či už znepokojivo znejúcim syntetizátorom v Rings of Saturn, alebo hypnoticky sa opakujúcimi klavírnymi tónmi v nasledujúcej piesni Girl in Amber. Málokedy sa na albume spustí rezkejší rytmus, bubny zväčša nasledujú clivý hlas ostatných nástrojov. Pri piesni Distant Sky dopĺňa Cavov spev doplňala sopranistka Else Torpová, počuť ste ju mohli už vo filme Veľká nádhera. Jej hlas dodáva nahrávke The Skeleton Tree nežnosť a prvýkrát aj nádej. Znie ako uspávanka, ktorá sľubuje prebudenie po nezvyčajne temnej noci.  Cavova novinka nie je len výnimočným umeleckým dielom. Málokedy sa stáva, že hudba vytvára taký zreteľný a presný obraz tragédie, ktorá niekedy čaká za rohom. Neželáme si ju prežiť, ale keď si pripomenieme, že existuje, budeme si možno viac ceniť každé ďalšie slnečné ráno. Tento text ste mohli čítať vďaka tomu, že platíte za obsah. Vážime si to.


Mak si otvoril strelecký účet v Rusku, Zenit vyhral 5:0

Mak prišiel na ihrisko ako striedajúci hráč v 46. minúte.

MOSKVA. Slovenský futbalový reprezentant Róbert Mak premiérovo skóroval v súťažnom zápase ruského Zenitu Petrohrad po svojom letnom príchode z gréckeho PAOK Solún. Dvadsaťpäťročný ofenzívny univerzál sa zapísal do streleckej listiny nedeľňajšieho zápasu 6. kola tamojšej najvyššej dlhodobej súťaže na pôde Arsenalu Tula. Zenit zvíťazil 5:0, Mak svojím presným zásahom v 66. min zvýšil na priebežných 3:0. Účastník tohtoročných ME vo Francúzsku odohral za petrohradský klub druhý polčas. Celý duel absolvoval obranca Tuly Lukáš Tesák.


Raši spolu s OECD chcú bojovať proti korupcii a zneužívaniu eurofondov

Ročný projekt sa má skončiť v polovici roka 2019.

BRATISLAVA. Národnú stratégiu pre efektívny boj s korupciou a boj proti podvodom s eurofondami pripraví Slovensko v spolupráci s organizáciou OECD a jej expertnými tímami. Pre médiá to vo štvrtok povedal vicepremiér pre investície a informatizáciu Richard Raši (Smer-SD) po podpise Deklarácie o spolupráci v boji proti korupcii a podvodom so zástupkyňou generálneho tajomníka OECD Mari Kiviniemi. Pôjde o ročný projekt, ktorý sa má skončiť v polovici roka 2019. Spolupráca s OECD je súčasťou akčného plánu na podporu transparentnosti a zjednodušenia eurofondov z roka 2017 a pokračovaním procesu, ktorý začal premiér Peter Pellegrini (Smer-SD). "Návrhy zo strany OECD chceme implementovať ešte v tomto programovom období a stanú sa východiskom pre opatrenia pre budúce programové obdobie po roku 2020," uviedol Raši s tým, že iniciatíva osloviť OECD bola na slovenskej strane. Dodal, že do spolupráce bude zapojený napríklad Protimonopolný úrad SR, Úrad pre verejné obstarávanie a Najvyšší kontrolný úrad SR. Kiviniemi reagovala, že sa začala nová kapitola spolupráce s Úradom podpredsedu vlády SR pre investície a informatizáciu. "Podpísaním deklarácie vzniká projekt, ktorý posilní boj proti korupcii a zneužívaniu eurofondov," konštatovala s tým, že organizácia je ochotná ponúknuť vláde SR svoje skúsenosti a hľadať riešenia. Musí byť jasné, že hlavným cieľom je zabezpečiť viac efektívnu politiku, ktorá zlepší život občanov na Slovensku, zdôraznila. Raši poznamenal, že z 38 opatrení akčného plánu bolo 22 prijatých. Ako príklady uviedol elektronické prideľovanie žiadostí odborným hodnotiteľom, posilnenie rozsahu zverejnených informácií, sprísnené podmienky výberu hodnotiteľov či elektronickú komunikáciu medzi žiadateľom a riadiacim a spostredkovateľským orgánom, zverejnenie hodnotiacich hárkov.


Je vám teplo či chladno? Pomôže náramok na zápästí, dokáže telo oklamať

Polovodič na zápästí dokáže hriať i chladiť.

CAMBRIDGE, BRATISLAVA. Ak vám je chladno, vďačne chytíte do dlaní šálku s horúcim kakaom, aby ste sa zahriali. Ak vám je horúco, záchranou je prúd studenej vody tečúcej na zápästia. Vývojári z inštitútu MIT experimentujú s náramkom, ktorý funguje podobným spôsobom. Ohrevom alebo chladením sa snaží navodiť tepelnú pohodu. Volá sa Embr Wave a využíva lokálny ohrev a chladenie na požiadanie. Priložíte prst na červenú alebo modrú stranu a zmenou teploty následne ovplyvní vaše pocity. Využíva pri tom znalosti, že telo dokáže reagovať na lokálne podnety rovnakým spôsobom, ako keby šlo o celok. Ak vám je zima na nohy v premočených topánkach, máte pocit, že je vám zima v celom tele. Projekt, ktorý začal vznikať v roku 2013, stihol medzičasom zozbierať zopár ocenení a grantov, má už svoju finálnu podobu s cenovkou 299 dolárov. V kampani na Kickstarteri čaká v trochu neohrabanej podobe na peniaze drobných investorov, ktorí už v prvých dňoch dali dohromady dostatok financií na výrobu prvej série zariadení. Akumulátor sa nabíja cez USB konektor a pri 25 až 50 spusteniach má vydržať dva či tri dni v prevádzke. Ako dlho trvá cyklus ohrievania alebo chladenia firma neuvádza. Hovorí iba o teplotnom rozsahu, ktorý možno regulovať v rozpätí 16 krokov.


Obamovci si kúpili dom vo Washingtone, takmer susedia s Ivankou Trumpovou

Za luxusný dom s plochou osemsto metrov štvorcových zaplatili 8,1 milióna dolárov.

WASHINGTON. Bývalý prezident USA Barack Obama s manželkou Michelle kúpili na predmestí Washingtonu dom, ktorý si pôvodne prenajali, aby tam bývali po odchode z Bieleho domu. Informovala o tom spravodajská televízia CNN. Za luxusný dom s plochou osemsto metrov štvorcových, ktorý sa nachádza v štvrti Kalorama, Obamovci zaplatili 8,1 milióna dolárov. Ešte pred odchodom z Bieleho domu Obamovci avizovali, že vo Washingtone chcú zostať najmenej dva roky, kým ich mladšia dcéra Sasha neskončí strednú školu Sidwell Friends School. "Bolo preto logické (tento) dom kúpiť, a nie platiť zaň ďalej nájom," uviedol Obamov hovorca vo vyhlásení citovanom denníkom The Washington Post. V štvrti Kalorama - len jeden blok domov od Obamovcov - si dom prenajíma aj dcéra súčasného prezidenta USA Ivanka Trumpová s manželom Jaredom Kushnerom. Obaja zastávajú v Bielom dome funkcie poradcov. Neďaleko Obamovcov si nedávno za 23 miliónov dolárov kúpil usadlosť aj Jeff Bezos, ktorý vedie spoločnosť Amazon a The Washington Post. Vo februári si tam dom kúpil aj americký minister zahraničných vecí Rex Tillerson. Kaloramu si ako svoje bydlisko po odchode z Bieleho domu vybralo viacero prezidentov USA - Woodrow Wilson, Franklin D. Roosevelt či Herbert Hoover. Od januára, keď Obamu vo funkcii amerického prezidenta vystriedal Donald Trump, bolo exprezidenta vídať najmä v exotických letoviskách. Ako uviedla CNN, Obama sa nemusí obávať o svoj životný štandard, pretože on i jeho manželka uzavreli s vydavateľstvom Penguin Random House zmluvy na napísanie kníh s honorárom presahujúcim 60 miliónov dolárov. Okrem toho Obama, ktorý je vynikajúcim rečníkom, pokračuje v prednáškach. Za vystúpenie organizované jednou z investičných bánk na Wall Street si napríklad zapýtal 400.000 dolárov.


Neapol môže vyhrať Ligu majstrov, vraví Klopp po prehre obhajcu trofeje

BRATISLAVA. Obhajca celkového triumfu v Lige majstrov vstúpil do nového ročníka súťaže prehrou, čo sa stalo po 25 rokoch. Futbalisti Liverpoolu podľahli na štadióne San Paolo domácemu SSC Neapol 0:2. V 82. min belgický reprezentant Dries Mertens premenil pokutový kop po faule Andrewa Robertsona na Josého Callejóna. V druhej minúte nadstaveného času pridal gólovú poistku skúsený útočník Fernando Llorente, ktorý využil zmätky v obrane hostí po chybe jej dirigenta Virgila van Dijka. "Veľmi to bolí, lebo sme mali dosť príležitostí. Bol to otvorený zápas s množstvom protiútokov. Ani jeden z nich sme však neboli schopní sfinalizovať a to bol hlavný problém," uviedol tréner FC Liverpool Jürgen Klopp, cituje ho BBC Sport. Narážal najmä na skutočnosť, že už do 22. min mali jeho hráči päť streleckých pokusov, ale ani jeden sa neujal. "V druhom polčase to bolo divoké. Oni hrali rýchlo, my sme hrali rýchlo. Pokutový kop? Pre mňa to nebola penalta, lebo hráč súpera spadol ešte pred kontaktom, ale zmeníme to?," dodal Klopp. Nemecký tréner šampióna LM a vicemajstra PL nezabudol vyzdvihnúť skvelý výkon súpera. "Neapol môže vyhrať Ligu majstrov. Ak máte dobrý zápasový plán a vhodných hráčov, nemusíte mať najlepší tím na svete, aby ste vyhrali túto súťaž. V pravý moment musíte podať potrebné výkony," vysvetlil Klopp. Jeho taliansky náprotivok Carlo Ancelotti sa po úvodnom trojbodovom zásahu proti topfavoritovi skupiny drží pri zemi. "Ďakujem Kloppovi za tieto slová, ale pred nami je ešte dlhá cesta. Najprv musíme myslieť na to, ako postúpiť do vyraďovacej fázy." K zápasu ešte podotkol: "Plán bol odohrať kompletný zápas na oboch koncoch ihriska - s vysokým napádaním pri rozohrávke súpera, ale aj hlbokou defenzívou, ak to bolo potrebné. Všetko sme to zvládli. Keď Liverpool kontroloval loptu, stiahli sme sa a dobre bránili. Keď sme mali šancu na protiútok, využili sme ju. Bol to vyrovnaný zápas a my sme hrali dobre proti tímu, ktorý považujem za najlepší v Európe." Jedným z najlepších hráčov zápasu bol senegalský stopér v drese Neapola Kalidou Koulibaly, ktorý nedovolil skórovať takým persónam svetového futbalu, akými sú Mohamed Salah, Roberto Firmino či jeho krajan Sadio Mané. "Ťažký zápas, snažili sme sa nerobiť chyby a zvládli sme to. V stopérskej dvojici s Manolasom si začíname čím ďalej, tým viac rozumieť. Fanúšikovia boli skvelí, dodávali mi potrebnú silu," skonštatoval Koulibaly podľa uefa.com. Jeho súper v tomto zápase Virgil van Dijk, hrdiaci sa titulom najlepší futbalista sveta podľa UEFA, zápas komentoval takto: "Mali sme byť dôraznejší a viac riskovať za stavu 0:1. Mali sme šance, ale nevyužili sme ich. Tento výsledok už nezmeníme. Súperovi patrí gratulácia a my ideme ďalej," uviedol vysoký holandský stopér FCL. K utorkovému šlágru v Neapole patrí ešte jedna štatistická zaujímavosť. Podľa UEFA 34-ročný španielsky útočník Llorente skóroval už za štvrtý klub v Lige majstrov, čo sa predtým podarilo aj jeho krajanovi Fernandovi Morientesovi. Predchádzajúce góly Llorenteho v LM boli v dresoch Juventusu Turín, FC Sevilla a Tottenhamu Hotspur.


Putina vo voľbách opäť vyzve Žirinovskij, kandidatúru mu už potvrdili

Ide už o jeho šiestu kandidatúru v prezidentských voľbách.

MOSKVA. Prezidentským kandidátom Liberálno-demokratickej strany Ruska (LDSR) bude v prezidentských voľbách v marci 2018 už po šiesty raz jej predseda Vladimir Žirinovskij. Oficiálne sa o očakávanom kandidátovi na post hlavy štátu rozhodlo v týchto dňoch na zjazde spomínanej strany v Moskve. Rodák z dnešného Almaty v Kazachstane je spomedzi viac ako dvoch desiatok kandidátov "najskúsenejším" nielen vzhľadom na vek 71 rokov, ale i vzhľadom na už šiestu kandidatúru v prezidentských voľbách. Líder ruských komunistov Gennadij Zjuganov má totiž na konte päť kandidatúr na najvyššiu ústavnú funkciu. Úradujúci ruský prezident Vladimir Putin sa o dôveru občanov bude uchádzať tentoraz ako nezávislý kandidát, a to celkove "len" po štvrtý raz. Podľa hospodárskeho periodika RBK deklarovalo medzičasom záujem kandidovať na post prezidenta Ruskej federácie už 29 osôb. Stranícki kandidáti spomedzi nich musia predložiť podpisy 100-tisíc ľudí, nezávislí dokonca 300-tisíc podporných podpisov. Kampaň pred prezidentskými voľbami, ktoré sa uskutočnia 18. marca 2018, sa oficiálne začala v pondelok 18. decembra 2017. Výsledky niektorých z prieskumov verejnej mienky uvádzajú práve Žirinovského, síce s veľkým odstupom, avšak na druhom mieste rebríčku kandidátov za Vladimirom Putinom.


Dolár oslabil oproti japonskému jenu. Euro si oproti doláru pohoršilo

Vytráca sa optimizmus z dohody o obchode medzi USA a Čínou.

NEW YORK. Dolár oproti jenu v úvode utorkového obchodovania oslabil, keďže sa zdá, že sa vytráca optimizmus, ktorý nasledoval po oznámení predbežnej dohody o obchode medzi USA a Čínou. Dolár voči japonskému jenu klesol na 108,27 JPY/USD z pondelkovej úrovne 108,40 JPY/USD. Spoločná európska mena si však oproti doláru pohoršila, a to na 1,1006 USD/EUR z hodnoty 1,1027 USD/EUR.


Google ukázal nový Pixel 4, bude mať štvorcový modul s kamerami

BRATISLAVA. Spoločnosť Google potvrdila skoré špekulácie, že pripravuje nový telefón z radu Pixel. Internetový gigant nečakane na sociálnej sieti Twitter aj ukázal zadnú časť zariadenia. Bližšie detaily neprezradil, no z obrázka sa dá vyčítať niekoľko informácií. "No, keďže sa zdá, že ste zvedaví, nech sa páči! A to ste ešte nevideli, čo dokáže," píše sa v oznámení na sociálnej sieti. Nový Pixel bude mať očividne štvorcový modul s dvojicou zadných kamier, čo by bolo pri smartfónoch od Google po prvýkrát. Prakticky každý konkurent už používa pri svojich vlajkových zariadeniach aspoň dve zadné kamery. Viac zadných kamier na telefónoch otvára nové možnosti pri fotografovaní a zaznamenávaní videa. Bod nad dvojicou objektívov je podľa webu The Verge pravdepodobne senzor, ktorý má kamerám pomôcť pri zvládaní scén s blikajúcimi svetlami. Zadná strana očividne nebude mať senzor odtlačkov prstov, ktorý bol v starších modeloch telefónov Pixel. Dátum uvedenia štvrtého Pixelu nie je oficiálne známy, no hovorí sa o októbri tohto roku. Pravdepodobne bude mať nový operačný systém Android Q. Google zrejme nebude jedinou spoločnosťou, ktorá použije štvorcový modul pre kamery na zadnej strane telefónov. Podľa webu Slashleaks podobné riešenie pripravuje pri nových iPhonoch aj Apple.


Kiska sa stretol s Kažimírom, hovorili o úniku daňových údajov

Prezident pripomenul aj prípad Igora Matoviča.

BRATISLAVA. Vzhľadom na opakované prípady zneužitia údajov o daňovníkoch je nevyhnutné ich dôsledne prešetriť. Prezident SR Andrej Kiska to zdôraznil pri pondelňajšom stretnutí s ministrom financií SR Petrom Kažimírom. Ministra prijal prezident v súvislosti s únikom zákonom chránených daňových informácií o firme, v ktorej je hlava štátu spolumajiteľom. "Prezidenta minister informoval o doterajších krokoch Finančnej správy SR," uviedol hovorca prezidenta Roman Krpelan. Kiska podľa jeho slov privítal, že štátne orgány si plnia svoje povinnosti a venujú prípadu potrebnú pozornosť, s poukázaním na prípad poslanca Igora Matoviča (OĽaNO) z roku 2016 však zároveň upozornil na to, že nejde o prvé zneužitie údajov o daňovníkoch na Slovensku. "Apeloval preto na dôsledné došetrenie takýchto prípadov," informoval Krpelan. Podľa Petra Kažimíra ministerstvo financií na základe údajov z informačného systému finančnej správy (ISFS) identifikovalo úzky okruh ľudí, ktorí prišli do kontaktu so zverejnenými dokumentmi. Ako agentúru SITA informovala riaditeľka tlačového odboru ministerstva financií Alexandra Gogová, šéf rezortu Peter Kažimír dnes ráno informoval prezidenta o zistených poznatkoch. „Vďaka ISFS vieme mená ľudí, dátumy a presné časy, kedy s dokumentmi prišli do kontaktu. Samozrejme, je otázkou ďalšieho vyšetrovania, či k týmto informáciám mali prístup z titulu vykonávaných služobných úkonov,“ uviedol Kažimír a dodal, že ministerstvo zistenia postúpi orgánom činným v trestnom konaní. Minister financií zároveň pripomenul, že okrem finančnej správy prišli do kontaktu s dokumentmi aj ďalšie subjekty, či už išlo o kontrolovanú firmu alebo orgány činné v trestnom konaní. „S prezidentom sme sa zhodli, že okolnosti tohto a podobných prípadov, ktoré vždy vyvolávajú mediálny záujem, nesmú mať dopad na odhodlanie pracovníkov finančnej správy zodpovedne si plniť svoje povinnosti vrátane daňových kontrol ústavných činiteľov. Finančná správa musí zostať nezávislá a jej pracovníci majú a musia mať voľné ruky pre svoju prácu,“ povedal Kažimír.


Na trh uviedli prvú digitálnu menu, ktorá je krytá whisky

EDINBURG. Prvá digitálna mena krytá whisky bola v utorok oficiálne uvedená na trh prostredníctvom prvotnej ponuky Initial Coin Offering (ICO). Poskytuje investorom podiel v portfóliu škótskej whisky v hodnote 40 miliónov libier (45,66 milióna eur). CaskCoin je vytvorený blockchain technológiou Ethereum, ktorá je skombinovaná s investíciou do fyzických aktív v podobe dozrievajúcej škótskej whisky. Portfólio whisky sa skladá z výberových jednodruhových whisky s dobou zrenia od 25 do 50 rokov. Sú medzi nimi jedny z najkvalitnejších a najvyhľadávanejších Single Malts whisky. Každý CaskCoin bude krytý právnym a fyzickým vlastníctvom podielu na sude Scotch Whisky. Na webovej stránke sa uvádza, že každý investor do CaskCoin musí byť zaradený na listinu vlastníkov. K dispozícii je maximálne 6,5 milióna CaskCoinov, ktoré sa predávajú po približne po 8,15 libier za jeden. Aukcia sa začala 12. marca a bude trvať do 30. marca. Minimálna investícia má mať hodnotu 30.000 libier vo forme bitcoinov alebo digitálnej meny ether. Digitálnu menu krytú whisky vytvorila spoločnosť Ricky Christie, majiteľ North Scotland Distilling, ktorá sídli v Edinburgu. Po zatvorení liehovaru sa Christie zameriava viac na sprostredkovanie predaja whisky a výrobu miešanej škótskej značky Wolf of Badenoch.


Bratislavskú čučoriedku získali Magálová a Berka

Cena Júliusa Satinského Bratislavská čučoriedka je udeľovaná v kategóriách Osobnosť a Idea - Počin.

BRATISLAVA. Herečka Kamila Magálová a umelec Tomáš Berka sa stali laureátmi XV. ročníka Ceny Júliusa Satinského Bratislavská čučoriedka 2018. Magálová získala cenu v kategórii Osobnosť za výnimočný umelecký prínos do divadelnej a filmovej kultúry a Berka v kategórii Idea - Počin za umelecké pôsobenie v scénografii, plagátovej tvorbe a za autorstvo knižných publikácii o Bratislave. Bratislavské čučoriedky udelili počas Bratislavského bálu v sobotu 10. februára v budove filharmónie. Členovia Čestnej rady Ceny Júliusa Satinského Bratislavská čučoriedka, Marián Labuda, Peter Lipa, Dana Lapšanská, Vladimír Grežo, Iveta Malachovská a Katarína Rimóczyová pri výbere laureátov zohľadnili ich celoživotné profesionálne pôsobenie v spätosti s Bratislavou, v ktorej aktívne a obohacujúco dodnes tvoria. Kamila Magálová je popredná osobnosť slovenskej divadelnej scény. Bratislavská rodáčka vyštudovala VŠMU, v roku 1982 sa stala členkou Činohry SND, kde pôsobí dodnes. Na svojom konte má takmer sto divadelných postáv, desiatky filmových a televíznych rolí. Jej hlas v dabingu si diváci spájajú s postavou seržantky v detektívnom seriáli Dempsey a Makepeacová. Magálová pôsobila aj v Poetickom súbore Novej scény, kde napríklad hrala v muzikáli Cyrano z predmestia a stvárnila Roxanu. Zahrala si aj v divácky úspešných filmoch Líbaš jako Buh a Líbáš jako ďábel. Je zároveň veľvyslankyňou dobrej vôle UNICEF na Slovensku a je známou milovníčkou a ochrankyňou zvierat.Tomáš Berka (1947) je filmový architekt scénograf, výtvarník a hudobník. Vyštudoval VŠMU, od roku 1972 pôsobil ako interný scénograf na Novej scéne. Pre divadlá i televízie vytvoril vyše stopäťdesiat scén a viac ako sto divadelných a kultúrnych plagátov. V roku 1983 získal striebornú medailu na Pražskom Quadrienale. K najprogresívnejším Berkovým scénam patria Hlava XXII v Poetickom súbore NS (1985) a Lazariáda v Štúdiu S (1987). Spolupracoval s Jurajom Jakubiskom, robil na filmoch Dračie srdce, Kult dobyvateľ, Posledná légia, Uprising, Peacemaker a vo filmových ateliéroch v Budapešti v produkciách Eragon, Hellboy, Hercules, Frankenstein. Je spoluautorom slovenského pavilónu na EXPO 2000 v Hannoveri a v roku 2015 v Miláne. Pokiaľ ide o literárnu činnosť, zaujal knihami Blumentálske blues, Rocková Bratislava, Vily nad Bratislavou, Vily nad hradom, Veľká ilúzia a románom René.


Obézne matky nevidia nadváhu svojich detí

Vedci odhalili dva stravovacie návyky, ktoré môžu viesť k detskej obezite.

BRATISLAVA. Pri snahe vybudovať zdravé sebavedomie detí, matky bežne potomkov utvrdzujú, že vyzerajú dobre a majú váhu v norme. Obézne matky však nadváhu vlastných detí neprehliadajú zámerne. Jednoducho ju nevnímajú. Vyplýva to zo štúdie, ktorú publikoval časopis Obesity Science & Practice. Výskumníci Washingtonskej univerzity v St. Louis skúmali 230 matiek predškolských detí vo veku tri až päť rokov. Všetky účastníčky mali nadváhu, alebo trpeli obezitou. Matky najskôr vypĺňali dotazník, o stravovaní dieťaťa. Obsahoval napríklad otázku, či dieťa pri jedle pozerá televíziu, alebo či kontrolujú, či dieťa zjedlo dostatočne veľkú porciu jedla. V závere dotazníka mali ženy uviesť, ako vnímajú telesnú hmotnosť svojich detí. Vedci následne zmerali výšku a váhu matky i dieťaťa. Ukázalo sa, že 41 percent obéznych matiek považovalo hmotnosť svojich detí, ktoré trpeli nadváhou až obezitou, za primeranú. Iba 20 percent obéznych matiek dokázalo svoje dieťa správne vyhodnotiť ako obézne. A len tri percentá žien váhu dieťaťa precenili. Výsledky štúdie poukázali na vyšší prah citlivosti žien pri vnímaní obezity. Inak povedané, ženy, ktoré samy trpeli obezitu ju považovali ju za normálnu aj u detí. Ukázalo sa, že matky obéznych detí majú spoločné dva stravovacie návyky. Viac než štyridsať percent žien priznalo, že deťom z času na čas dovolia pozerať pri jedle televíziu. Druhým spoločným rysom bolo vlastnoručné kŕmenie dieťaťa v prípade, že sa im zdá, že dieťa nezjedlo dostatočnú porciu. Na základe zistení vedci predpokladajú, že správanie smerujúce k obezite deti získavajú prejedaním sa a nedostatkom pozornosti, ktorú venujú jedlu. DOI: 10.1002/osp4.88